**Prvonagrađeni tekst natječaja Mali Marulić, 2023.**

PUT U MAŠTALUZIJU

# Interaktivna bajka (za djecu 6+)

## LIKOVI

IZ STVARNOSTI:

**IVICA-** dječak 8 godina

**ROKO-** dječak 9 godina

**MIRANDA-**djevojčica 9 godina IZ MAŠTALUZIJE:

**PROFESOR IMAGINARIUS** – čarobnjak, poglavar Maštaluzije

**HILDA-** prevrtljiva vila

**SVESTRAN-** živahni vilenjak

Ostali likovi iz Maštaluzije/paralelne uloge:

Vuk, Crvenkapica, Princeza, Žabac, Vještica, Matovilka, Kraljica, Kraljevna na zrnu graška, Trnoružica, Princ, Baka, Snaha, Perrault, Andersen, Ivana Brlić Mažuranić, Leonardo da Vinci, Van Gogh, Slava Raškaj, Viola, Bubanj, Klarinet

Siluete kazališta sjena:

Stribor, Mladić, Zmija, Domaći, Vodenjak, Zmaj, Div Ledan

PREDSTAVU MOŽE ODIGRATI 6 GLUMACA KOJI SE IZMJENJUJU U ULOGAMA:

**Glumac 1:** Ivica

**Glumac 2:** Roko

**Glumica 1:** Miranda, Crvenkapica, Matovilka, Princeza, Trnoružica, Kraljevna, Snaha

**Glumac 3:** Profesor Imaginarijus, Stribor (glas), Div Ledan (glas) Andersen, Leonardo, Bubanj

**Glumica 2:** Hilda, Kraljica, Vještica, Baka, Ivana Brlić Mažuranić, Slava Raškaj, Viola **Glumac 4:** Svestran, Vuk, Žabac, Princ, Div Vodan (glas), Zmaj (glas), Perrault, Van Gogh, Klarinet

## VIZUALNE I TEHNIČKE MOGUĆNOSTI IZVEDBE

Izvedba teksta zamišljena je kao spoj glumačke igre i kazališta sjena uz mogućnost korištenja

slikovnih animacija i web tehnologije.

U službi dramaturgije interaktivne fikcije za ovaj tekst specijalno su kreirani online generatori pomoću kojih se tijekom izvedbe biraju opcije, smjerovi, zapleti i raspleti priče. Online generatori se tijekom predstave mogu pokretati i animirati preko projekcijskog platna koje se koristi za animaciju silueta kazališta sjena.

Šest puta tijekom predstave otvorit će se mogućnost pokretanja generatora i odabira opcija. Kako bi izvršili odabir i krenuli dalje potrebno je “pritisnuti gumb“ generatora koji će ih odvesti u određenom smjeru. Pritisak gumba određuje kojim će protagonisti putem krenuti, koje će likove iz bajke susresti, koja će vrata otvoriti ili koju odaju istražiti.

Publici se u sklopu programske knjižice mogu podijeliti kartice s početnim slovima bajki: C, K, M, P, T, Š, kartice s brojevima 1, 2, 3 i strelicama ~⬛ za odabir smjera.

Kad dođe trenutak odabira djeca će podizati kartice i tako sudjelovati u odabiru opcija. Na ovaj način glumci u suradnji s publikom tijekom predstave odabiru korake i smjerove kojima će se priča dalje odvijati, što znači da i sami glumci tek u trenutku odabira otkrivaju daljnji tijek događanja.

U svakoj novoj izvedbi mogu se birati druge opcije što svaki put dovodi do nove kronologije zapleta i raspleta, tako da će svaka izvedba predstave biti drugačija.

*(Napomena: Online generatori se mogu pokretati i prilikom čitanja teksta u digitalnom formatu klikom na ponuđeni link. Za tu opciju treba biti spojen na Internet)*

# DIO

**LABORATORIJ PROFESORA IMAGINARIJUSA**

*Iza projekcijskog platna vidimo siluetu Profesora Imaginarijusa. Profesor je okružen staklenim posudama fluorescentnih boja. U jednoj od njih mućka neku tekućinu. Vrlo je udubljen u posao.*

### IMAGINARIJUS

Dva prstohvata sitno mljevene fosilne paprati… Tri

zmajeve suzice…Pet mililitara koncentrirane žabokrečine…

*Pojavljuje se Hildina silueta.*

### HILDA

Profesore?

### IMAGINARIJUS

Ne prekidaj me. Ovo je pripravak od ključne važnosti. Što ono još treba dodati?...Aha! Četiri dekagrama sušene mačje sline.

### HILDA

Joj! Pa ne ide valjda taj sastojak u eliksir mladosti?

### IMAGINARIJUS

Kakav eliksir mladosti? Ne pravim eliksir mladosti.

### HILDA

A ne?

### IMAGINARIJUS

Pravim nešto puno važnije. Akcelerator mašte. Posebne kapi koje potiču sposobnost maštanja što rezultira većom razinom uživanja u pričama i bajkama.

### HILDA

Ah to. Mislila sam da si se možda sjetio mog

serumčića. Znam da sam dovoljno lijepa i mladolika,

ali ipak mi je 2031 godina.

### IMAGINARIJUS

Hilda, nemam sad vremena. Situacija u svijetu nije bajna. Osjećam to u kostima.

### HILDA

Siguran si da to nije reuma?

### IMAGINARIJUS

Hilda, skoncentriraj se! Ovaj akcelerator će pomoći

svima onima koji žele maštati. A takvih je sve manje…

### HILDA

Ajde, čemu panika? Pa uvijek nam ostaju djeca. Ta mala stvorenjca su i previše prpošna. Nema šanse da oni ikad prestanu maštati.

*Dotrčava Svestran.*

### SVESTRAN

Profesore!

*Imaginarijus se trgne i skoro mu ispadne epruveta koju drži u rukama.*

### IMAGINARIJUS

Dobro, Svestrane moraš li ti svaki put tako ulijetati? Skoro sam zbog tebe prolio akcelerator!

### SVESTRAN

Ispričavam se, ali donosim vam tjedni izvještaj sa

svjetskog terena. Zanima vas kakva je situacija?

### IMAGINARIJUS

Da čujem.

### SVESTRAN

Užasna! Bio sam na dječjem igralištu kako ste me uputili i…(*uzdahne*) Ovo je teško čak i izgovoriti.

*Imaginarijus izlazi ispred platna, briše ruke o krpu, za njim izlazi Svestran, a zatim i Hilda.*

### IMAGINARIJUS

Izgovaraj, Svestrane! Kolika je razina mašte kod

ljudske populacije?

### SVESTRAN

Alarmantno niska, profesore. Vaš šiz i panika bili su potpuno opravdani. O odraslima neću ni govoriti. Ali djeca… Djeca se sve manje igraju zamišljanja.

Zapravo, gotovo nitko se toga više ne igra.

### IMAGINARIJUS

Ne igraju se zamišljanja? Nego čega se onda igraju?

*Svestran slegne ramenima.*

### SVESTRAN

Što ja znam. To je neka nova generacija. Svi imaju one

sprave u rukama. Nekakve mabatele, mobatele.

### HILDA

Mobitele.

### SVESTRAN

Imaju i to. A kod kuće imaju kompjatere. I samo

gledaju u ta čuda u te ekrane i ekrančiće od jutra do sutra. Ne može se više čut dječji smijeh i cika na

ulicama. Parkovi su opustjeli, ne čuje se ni kako cvile ljuljačke, nitko više nikoga ne doziva: “Luka, dođi se igrati “Mama, baci mi loptu“ Nema ničega.

### IMAGINARIJUS

Pa to je gore nego što sam mislio.

### SVESTRAN

Kažem vam. A što se tiče bajki…

### IMAGINARIJUS

Kakva je situacija s bajkama?

### SVESTRAN

Strašna, prestrašna. Roditelji sve rjeđe čitaju bajke djeci, ili su previše zaposleni ili nemaju vremena …

### IMAGINARIJUS

A bake, djedovi?

### SVESTRAN

Ni oni. Ili su odustali jer to djecu sve manje zanima.

### IMAGINARIJUS

Djecu ne zanimaju bajke? Ma kako je to moguće?

### SVESTRAN

Kažem vam , profesore. Malo prije na igralištu,

jednom su se dječaku rugali jer je posudio knjigu bajki u knjižnici.

### IMAGINARIJUS

(*zaprepašteno*) Moram to vidjeti!

*Imaginarijus izvadi iz džepa nekakav prah i pospe ga ispred platna, nastane mala dimna reakcija i na projekcijskom platnu se prikažu siluete Ive, Roka i Mirande.*

### MIRANDA

Reci mu da je štreber. Reci mu!

### ROKO

Posudio si knjigicu, ha štreberu?!

### IVICA

Učiteljica je rekla da nam je to za lektiru. Ali nisam

čitao. Nisam ni jednu bajku pročitao!

### MIRANDA

Kako si jadan!

### IVICA

Časna riječ. Ne znam ni jednu bajku. Dobro, ajde. Kad sam bio mali, jako mali, baka mi je pričala neke bajke i legende, ali sve sam ih zaboravio. Ne sjećam se više ni jedne. Kunem se!

*Imaginarijus pucne prstima i projekcija sjena se ugasi. Profesor duboko uzdahne.*

### SVESTRAN

Što ćemo sad, profesore?

### IMAGINARIJUS

Čini se da je vrijeme za veliku akciju.

### HILDA

Ne misliš valjda na…

### IMAGINARIJUS

Mislim! Zar ne vidite što se događa? Djeca sve manje čitaju bajke, ne igraju se zamišljanja. A znate li što to znači? Znate li što će se dogoditi ako mašte više ne bude? Izblijedjet će sve bajke svijeta, sve priče ikada

ispričane. Nestat će sve princeze i prinčevi, svi dvorci i kočije. I mi ćemo prestati postojati.

### SVESTRAN

Neće više biti Maštaluzije?!

### IMAGINARIJUS

U svijetu će nestati čarolije!

### SVESTRAN

Jao, strahota!

### IMAGINARIJUS

Ne smijemo to dopustiti. I nećemo.

### HILDA

A što da radimo?

### IMAGINARIJUS

Pa sad sam rekao! Idemo u veliku akciju spašavanja mašte!

### SVESTRAN

*(salutira)* Razumijem, profesore!

### HILDA

Zar moram sudjelovati i ja?

### IMAGINARIJUS

Naravno, Hilda! Jesi li ti uopće čula o čemu sam

govorio?

### HILDA

Znaš da te uvijek slušam na pola uha.

### IMAGINARIJUS

Koji je prvi zadatak Velike akcije? Da čujem!

### SVESTRAN

Domama!

### IMAGINARIJUS

Tako je. Domama. Domamite u Maštaluziju ovo troje

djece koje smo upravo vidjeli.

### SVESTRAN

Mislite da nas troje djece može spasiti?

### IMAGINARIJUS

Možda i ne, ali zato mi možemo spasiti njih. Uspijemo li sačuvati samo jednu dječju dušu, naše postignuće je neprocjenjivo. I zato-na posao!

### HILDA

A moj eliksir?

### IMAGINARIJUS

Obaviš li ovo kako treba napravit ću ti eliksir mladosti. Pomladit ću te za 2032 godine, bit ćeš mlađa i od sebe.

*Odlaze. Mrak.*

**DJEČJE IGRALIŠTE**

*Ivica, Roko i Miranda dolaze ispred projekcijskog platna. Roko je oteo Ivi knjigu i trči s njom, a Ivica ga pokušava dostići.*

### ROKO

Ulovi me, ulovi me!

### IVICA

Stani, Roko, molim te! To je knjiga iz knjižnice.

Moram je vratiti.

*Roko dobaci Knjigu Mirandi. Ona je uhvati.*

### MIRANDA

Gle sad kako će letjet. Kao frizbi!

*Miranda baci knjigu poput frizbija i ona odleti. Začuje se zvuk lomljave stakla. Roko se smije.*

### IVICA

O ne! Što si to napravila. Razbila si prozor!

### MIRANDA

Pa što?! To je stara napuštena kuća. Nitko tamo ne živi. Ako želiš knjigicu lijepo si odi po nju.

### IVICA

Ali... Čuo sam da je ta kuća ukleta.

*Roko i Miranda prasnu u smijeh.*

### IVICA

Stvarno, baka mi je pričala. Rekla mi je da se unutra svakojaka čuda događaju.

### MIRANDA

Tvoja baka očito priča bajke, ali ja ne vjerujem u

bajke.

### ROKO

Ni ja. Pa nisam puko da vjerujem u to. Bajke su jedna

obična izmišljotina.

### MIRANDA

Bajke su za cmizdravce kao što si ti.

*Ivica pogne glavu.*

### MIRANDA

Ej, imam ideju. Što kažete da ipak odemo istražiti tu staru kuću?

### ROKO

(*uplašeno*) Misliš ozbiljno?

### MIRANDA

Najozbiljnije. Moglo bi biti zabavno.

### ROKO

Ne znam baš.

### IVICA

Nisam ni ja siguran.

### MIRANDA

Zar ne želiš pronaći svoju knjigu?

### IVICA

Želim, ali…

### MIRANDA

Koje ste vi kukavice. U redu, ako vas je strah, idem sama. *(krene)*

### ROKO

Ma šta pričaš? Nije mene strah. Uopće. Idem i ja s

tobom.

### IVICA

Pa idem onda i ja.

*Odlaze.*

**STARA KUĆA**

*Ivica, Roko i Miranda ulaze u staru kuću.*

### IVICA

Ovdje je stvarno mračno.

### ROKO

Iveka je frka! Iveka je frka!

### IVICA

Nije! Samo ništa ne vidim. I nisam Ivek nego Ivica.

### ROKO

Baš velika razlika. (*ogleda se oko sebe*) Čovječe, sve je puno prašine.

### MIRANDA

Aha. Kladim se da ovdje nitko nije živio 100 godina.

### IVICA

Ja sam alergičan na prašinu.

### MIRANDA

A tko te tjera da budeš tu? Odi doma mamici.

### IVICA

Ne mogu dok ne nađem knjigu. Je l' možda znate kroz

koji je prozor doletjela?

*Roko i Miranda ne obraćaju pozornost na Ivicu. Roko pronalazi baterijsku svjetiljku.*

### ROKO

Pogledajte što sam našao…(*upali svjetiljku*) Čak i radi!

Super, sad je moja! (*sprema svjetiljku u džep)*

### IVICA

Hej, ne smiješ to uzeti!

### ROKO

Što je, tužit ćeš me učiteljici?

*Miranda dotrči do starog ormara i otvara ga. U ormaru je nekoliko komada odjeće na vješalici.*

### MIRANDA

Pa ovdje ima svačega!

### IVICA

Mislim da stvarno ne bi trebali ništa dirati.

*Miranda ugleda haljinu i skida je s vješalice.*

### MIRANDA

Wow, kakva haljina. Moram je isprobati!

*Miranda otrči sa scene. Za to vrijeme dječaci pretražuju okolo. Ivica traži knjigu, a Roko pronalazi nekoliko starih lonaca, cipela… Ugleda kutiju s gramofonskim pločama. Vadi jednu.*

### ROKO

Što je ovo?

### IVICA

To je stara gramofonska ploča. Moj tata ih sakuplja. A

sad mi pomozi da nađem knjigu, molim te.

*Roko otpuhne Ivici prašinu s gramofonske ploče ravno u lice. Ivica kihne. Roko se smije. Vraća se Miranda obučena u haljinu princeze, zastaje ispred ormara i zavrti se oko sebe.*

### MIRANDA

Dečki, pogodite tko sam ja. Hajde, pogodite!

### ROKO

Hm, ne znam. Cura u jako čudnoj haljini?

### MIRANDA

Nemoj biti zločest. Haljina je baš prekrasna.

### IVICA

Znam ja. Ti si mladenka.

### MIRANDA

Nisam ni to. Pogađajte opet.

### ROKO

Nemam pojma tko si ti.

### IVICA

Ni ja.

### MIRANDA

Joj, dečki, baš ste dosadni. To je bar lako. Treba samo maštu upotrijebiti.

*U tom trenutku otvori se stražnja stijenka ormara i vrata usišu Mirandu koja uz krik nestaje. Stražnja vrata se opet zatvore. Dječaci se zatečeno pogledaju.*

### ROKO

Što se dogodilo?

*Roko i Ivica zalete se prema ormaru, počnu lupati po unutrašnjoj stijenci ormara.*

### IVICA

Nestala je! Kako je to moguće? Miranda!

### ROKO

Miranda!!!

### IVICA

Možda su ovom ormaru neka tajna vrata.

### ROKO

O čemu pričaš ti? Ja ne vidim nikakva vrata.

### IVICA

To je zato što su skrivena i treba izgovoriti lozinku da

bi se otvorila.

### ROKO

Kakvu lozinku?

### IVICA

Znaš, kao u onoj bajci Alibaba i 40 hajduka.

### ROKO

Ja ne čitam bajke.

### IVICA

Ni ja. Stvarno. Ali ovu smo imali za lektiru pa sam je slučajno pročitao. Uglavnom Alibaba je naišao na pećinu koja je bila zatvorena teškim kamenom i kad je izgovorio čarobnu lozinku, kamen se pomaknuo i otvorio ulaz u pećinu.

### ROKO

Okej, okej. I kako je išla lozinka?

### IVICA

Sezame, otvori se.

### ROKO

(*uzvikne*) Sezame, otvori se!... Vidiš da se ništa ne događa, to očito nije lozinka.

### IVICA

Nisam ni rekao da je. Miranda ju nije izgovorila.

### ROKO

Je l' se ti to praviš pametan, ha?!

### IVICA

Ma ne, ali gle, ako se sjetimo što je Miranda zadnje izgovorila, možda tako otkrijemo koja je lozinka.

### ROKO

Vidiš, vidiš, nisi ti ni tako blesav kao što izgledaš.

(*zamisli se*) Što je Miranda zadnje rekla?

### IVICA

Rekla je…rekla je…Dečki, pogodite tko sam ja.

### ROKO

Ne, nije to. Rekla je: (*imitira Mirandu*) Ova haljina je

baš prekrasna.

### IVICA

Nije joj ni to bila zadnja rečenica.

### ROKO

Znam! Poslije toga je rekla: Joj, dečki kako ste

dosadni.

### IVICA

Da. I onda je rekla: To je bar lako. Treba samo…

### ROKO

Maštu upotrijebiti!

*U tom trenutku otvara se stražnja stjenka ormara. Roko i Ivica se iznenađeno pogledaju.*

### ROKO

Čini se da smo pogodili.

### IVICA

Očito.

### ROKO

I što ćemo sad?

### IVICA

Mislim…Mislim da bi trebali ući unutra.

### ROKO

Jesi siguran? Možda bolje da potražimo tu tvoju

knjigu i odemo doma. Miranda će se već sama vratiti.

### IVICA

A što ako je u nekoj opasnosti?

### ROKO

Ok, ok, ulazimo. Ali nemoj mi poslije cmizdrit da te

strah. Sam si to tražio.

*Roko i Ivica ulaze u ormar, ormar se za njima zatvara. Svjetlo se zamračuje.*

# DIO

**TUNEL BAJKI 1**

*Roko i Ivica se sa strepnjom ogledavaju oko sebe.*

### ROKO

Koji mrak, čovječe. Ništa ne vidim.

### IVICA

Ni ja…

### ROKO

*(vikne*) Miranda, jesi tu?

### IVICA

Kojim je putem mogla otići?

### ROKO

Ja ovdje ne vidim nikakav prolaz.

*Iznenada iz mraka iskrsne Svestran. Nosi fenjer u rukama. Pozornica se osvijetli.*

### SVESTRAN

Ćao, dečki!

### ROKO

Jao! Tko je ovaj?

### IVICA

*(šapatom*) Nemam pojma.

### ROKO

Djeluje mi sumnjivo.

### IVICA

Poprilično.

### ROKO

Ovoga…Bok…Tko si ti?

### SVESTRAN

A, a. Nećemo se tako igrati. Vi ste došli k meni, znači

vi se morate prvi predstaviti.

### IVICA

Ja…Ja sam Ivica.

### ROKO

A ja Roko.

### SVESTRAN

(*osmjehne se*) Roko i Ivica, to će biti zgodna bajkica.

*Roko i Ivica se začuđeno pogledaju.*

### ROKO

Što ovaj priča?

### SVESTRAN

Pa da se i ja predstavim. Ja sam Svestran. Tako me zovu jer me ima na sve strane.

(*zapjeva)* Osim toga ja sam spretan, Vrckav, zgodan i okretan Silno ja sam kreativan, Moderan i inventivan.

Usto sam i elokventan,

Snalažljiv i poduzetan

Baš sam jako perspektivan,

Ma cijeli sam, brate, divan!

(*osmjehne se*)

Onda. Da čujem. Što radite u Maštaluziji?

*Roko i Ivica se začuđeno pogledaju.*

### ROKO

U mašta šta?

### IVICA

Nemam pojma što je rekao.

### SVESTRAN

Pitao sam vas što radite u Maštaluziji. Jer to je ovo

gdje se nalazimo. I ja i vi.

### IVICA

Pa ovoga…Mi zapravo ne znamo što tu radimo.

### ROKO

Nemamo pojma kako smo se tu stvorili.

### SVESTRAN

Aha, aha…Možda ste vi iz neke bajke koja još nije ispričana?

### ROKO

Iz bajke!? Ja nisam iz nikakve bajke.

### IVICA

Ni ja.

### SVESTRAN

A odakle ste onda, ako smijem pitati?

### ROKO

Iz stvarnosti!

### SVESTRAN

Hmm…Čini se da ste onda stvarno zalutali. A vjerujete li u bajke?

### ROKO

Naravno da ne! Bajke su izmišljene!

### SVESTRAN

Mo…Molim? Izmišljene? Hoćete reći da sam i ja izmišljen? (*zabrine se)*

### IVICA

Pa sad…

### SVESTRAN

Jeste li me vi izmislili?

### ROKO

Ja nisam.

### IVICA

Nisam ni ja.

### ROKO

Zašto bi tebe izmišljali?

### SVESTRAN

Čujte, dečki, nemojte me zezati, činjenica je da smo ovdje zajedno. Dakle postojimo. Ako vi to ne želite prihvatit, onda ne znam zašto uopće pričamo. Ajde bog, ćao, adio. *(krene)*

### IVICA

Ej, čekaj!

### ROKO

Stani!

### IVICA

Nemoj se ljutiti. Ok. Vjerujemo ti.

*Svestran zastane i okrene se.*

### SVESTRAN

Vjerujete što? Da sam ja stvaran kao što ste stvarni

vi?

*Ivica i Roko kimaju glavama.*

### SVESTRAN

I da se nalazimo u Maštaluziji?

### ROKO

Pa sad to baš …

*Ivica trkne Roka.*

### ROKO

Naravno da ti vjerujemo.

### IVICA

Sve ti vjerujemo.

### SVESTRAN

(*osmjehne se*) Odlično! Pa dobro došli, dragi prijatelji!

### IVICA

Čuj, Svestrane, bi li nam mogao pomoći? Naime mi tražimo našu prijateljicu Mirandu.

### ROKO

Ona je prije nas upala tu. Zapravo ušla je kroz neka

skrivena vrata u ormaru i onda je nestala.

### SVESTRAN

Je li to ona visoka, brbljava djevojčica?

### IVICA

Vidio si je?!

### SVESTRAN

Malo prije je ovuda protrčala. Da budem iskren nije me ni pozdravila. Rekao bih da je malčice umišljena.

### IVICA

Pa možda malo je.

*Roko ljutito pogleda Ivicu.*

### ROKO

Miranda je super cool cura, o čemu pričaš ti?

### SVESTRAN

Čujte, ne znam je li ona super cool, ili ne, ali ako se nastavi tako ponašati, neće dobro proći u Maštaluziji. Hoću reći, ne znam kako će savladati te nivoe i prepreke.

### ROKO

Nivoe i prepreke?

### SVESTRAN

O da! Niste ni svjesni kakva vas čudesa očekuju.

### ROKO

Slušaj, Svestrane, sve što mi želimo je da pronađemo

Mirandu i da gibamo odavde.

### SVESTRAN

Gdje da gibate? Natrag u vašu stvarnost ili u ono što stvarnošću smatrate? Bojim se da to tako ne ide.

Svatko tko dođe u Maštaluziju mora proći kroz određene programe.

### ROKO

Kroz programe? Misliš kao u kompjuterskoj igrici?

### SVESTRAN

Hmm…Otprilike. Uglavnom, ako ste spremni, ja ću vas sad napustiti. Ćao, bao, drago mi je da smo se upoznali.

*Svestran nestane.*

### IVICA

Ali nismo još spremni.

### ROKO

Hej! Svestrane!...Gdje li je sad nestao?

### IVICA

Opet se zamračilo.

### ROKO

Da, stvarno je…(*sjeti se*) Hej, pa ja imam baterijsku svjetiljku! (*pali svjetiljk*u*, pozornica se osvijetli*) Vidiš da je dobro da sam je uzeo.

*Roko osvijetli natpis na projekcijskom platnu:* ***DOBRO DOŠLI U TUNEL BAJKI***

link na generator-

[**KLIKNI ZA POČETAK**](https://perchance.org/y5wth8oyru)

### ROKO

Gle ovo!

### IVICA

Tunel bajki?

### ROKO

Ovo je neka zezancija.

### IVICA

Možda je to kompjuterska igrica, ona koju je

Svestran spominjao.

### ROKO

Čini se da je.

### IVICA

Da kliknemo?

### ROKO

Nisam baš siguran je li to pametno.

### IVICA

Daj, pa sto puta smo igrali ovakve igrice.

### ROKO

Ovakve baš i ne. Osim toga ja nikad prije nisam bio u Maštaluziji. Ti jesi?

### IVICA

Nisam, ali gle, Miranda je sigurno prošla ovuda. Ako je želimo pronaći, morat ćemo i mi pokrenuti igricu.

### ROKO

Ok, ok, u pravu si.

*Obojica i dalje zure u gumb. I dalje ih je strah. Ivica uzdahne, ohrabrujući se.*

### IVICA

Ja ću kliknuti pa što bude. (*Ivica krene pritisnuti gumb, ali povuče ruku. Pogleda Roka*) A da probamo zajedno?

### ROKO

Može. Idemo na tri!

### ROKO I IVICA

Jedan, dva…TRI!

*Zajedno kliknu na gumb generatora. Otvara se novi prozor:*

**IZABERITE JEDNO SLOVO**

**C**

**P**

**K**

### IVICA

O, pa ovo se ne čini kao neka teška igrica.

### ROKO

Za sada još ne.

### IVICA

Koje slovo da odaberemo?

### ROKO

Ne znam. Tvoja je ideja da pokrenemo igricu pa ti biraj.

### IVICA

Možda da probamo s brojalicom? En, ten, tini…

### ROKO

Sava, raka, tini…

### IVICA I ROKO

Sava, raka, tika, taka, bija baja BUF!

***Od ovog trenutka daljnji tijek događanja ovisit će o odabirima glumaca, a kasnije i publike. Na svakoj novoj prepreci bit će ponuđena tri izbora. Kad se izabere jedna opcija, to dovodi do druge, onda treće i tako dalje…U svakoj predstavi mogu se birati druge opcije ovisno o željama glumaca i publike. Sve opcije vode do zajedničkog finala i raspleta predstave.***

***Ako ste izabrali slovo C nastavite na stranici 19 ili klikni na*** [***SLOVO C***](#_bookmark0) ***Ako ste izabrali slovo P prijeđite na stranicu 25 ili klikni na*** [***SLOVO P***](#_bookmark1) ***Ako ste izabrali slovo K prijeđite na stranicu 34 ili klikni na*** [***SLOVO K***](#_bookmark2)

**SLOVO C**

**IVICA I ROKO**

*(čitaju natpis)* To je slavna bajka koju znaju svi. Prvo slovo joj je C, ostala pogodite vi. Ulazak u bajku.

Jedan, dva…tri!

*Začuje se karakterističan zvuk kompjuterske igrice. Svjetlo se mijenja. Ivica i Roko nađu se u novom prostoru. (Projekcija sjena-šuma). Začuje se zvuk ptičica. Djetlić koji kuca o stablo. Šuštanje lišća… Ivica i Roko začuđeno se ogledavaju oko sebe.*

### ROKO

Gdje smo to mi?

### IVICA

U nekakvoj šumi.

### ROKO

I moramo pogoditi koja je ovo bajka?

### IVICA

Da, samo problem je u tome što se jako puno bajki odvija u šumi.

*Iza njihovih leđa prolazi Vuk šuljajući se. (projekcija sjena) i sakrije se iza nekog grma.*

### ROKO

Eh, sad bi nam dobro došla ona tvoja knjigica.

### IVICA

Naravno. Ja sam je htio potražiti, ali ti i Miranda…

### ROKO

Pssst, netko je tu! Čuješ li šuškanje?

### IVICA

Ništa ne čujem. Gdje?

### ROKO

U onom grmu tamo.

### IVICA

Ma pričinilo ti se.

### VUK (GLAS)

(*iz grma*) Hej, ksss, ksss!

*Vuk proviri glavom iza grma, Ivica i Roko zagrle jedan drugog od straha.*

### IVICA

To je vuk! To je vuk!

*Vuk se ogledava lijevo desno pa opet pogleda dječake.*

### VUK (GLAS)

Dečki, je li zrak čist? Mogu izaći?

### ROKO

Kako to misliš čist? Normalno da je čist. Pa nalazimo se u šumici.

### VUK

Hoću reći, jeste li je vidjeli?

### ROKO

Ko….ko…Koga?

### VUK

Onu strašno umišljenu i prgavu djevojčicu.

### IVICA

Misliš Mirandu?

*Roko lupi Ivicu po ramenu.*

### ROKO

Miranda nije umišljena i prgava!

### VUK

E pa ova je djevojčica je, vjerujte. Znači, nema je? (*odahne*) Uf. Dobro je.

*Vuk se uspravi pa izlazi iz grma. Dječaci ga uplašeno gledaju tresući se.*

### VUK

A što je vama? Što se tako tresete?

### IVICA

Gospodine vuče, nemojte nas pojesti!

### VUK

Ja? O sto mu kozlića koja nepravedna opaska. Pa ja ne

jedem malu djecu. Nikada!

### ROKO

Je l' to stvarno istina?

*Vuk podigne ruku.*

### VUK

Časna šumska! Pa ja sam vegan, uopće ne

konzumiram meso.

*Roko i Ivica zure u Vuka u nevjerici.*

### VUK

Što me tako gledate? Kažem vam, jedem samo voće i povrće. I to ono koje samo padne sa stabla ili uvene. Ovakve predrasude me vrijeđaju, uvrijedili ste moju nježnu dušicu.

### IVICA

Ok, ok, oprosti.

### VUK

(*osmjehne se*) Opraštam vam, naravno. Ja nisam zlopamtilo. Ja sam taj kojem se stalno događaju nepravda i zlo. Nećete vjerovati što mi se danas dogodilo.

### ROKO

Što?

### VUK

Sad ću vam ispričati. Tumaram ja tako danas šumom, jer ja sam, znate, šumski vatrogasac i čuvam šumu od požara. To u slobodno vrijeme. A inače sam

botaničar, vrlo ekološki osviješten. Brinem se za

cvijeće i raslinje, hranim male životinje, vjeverice,

zečiće, ptičice (*oblizne se*). I odjednom čujem ja neke

korake. Okrenem se, a kad eto nje.

*Pojavljuje se Miranda odjevena kao Crvenkapica sa košaricom u rukama.*

### CRVENKAPICA

La, la, la, la, la, la lan, baš je danas krasan dan.

*Roko i Ivica trknu jedan drugoga.*

### IVICA

To je Miranda!

### ROKO

Nemoguće! Pa kako je to obučena?

### IVICA

Hej, Miranda!

*Miranda ne primjećuje Ivicu i Roka, obraća se Vuku.*

### CRVENKAPICA

Šta je, Vuče, opet prodaješ zjake po šumi?

### VUK

Ne prodajem, naprotiv, jako sam zaposlen. Pazim da požar slučajno ne plane i usput sadim cvijeće i hranim se, hoću reći hranim ptičice.

### CRVENKAPICA

Ma kako da ne. Znam ja dobro tko si ti. Obični propalica, šugava vreća buha!

### VUK

(*Roku i Ivici*) Čujete vi kakve su to uvrede?

### CRVENKAPICA

Ne želim da mi se više obraćaš.

### VUK

Ali ti si se meni obratila.

*Crvenkapica klepne Vuka košarom po nosu. Vuk jaukne i primi se za nos.*

### CRVENKAPICA

Još i lažeš? Kako te nije sram! I da me slučajno nisi

slijedio dok idem kod moje bakice.

### VUK

Nisam ni mislio.

### CRVENKAPICA

Kuš, lažljivče!...(*odlazi pjevajući*) Tra, la, la, la, la, la,

lan baš je danas divan dan.

### IVICA

Miranda!

### ROKO

Miranda, vrati se!

### VUK

Ma nema šanse da se vrati. Ta nikog ne sluša… Ali što

ste zapeli s tom Mirandom? Ne zove se ona Miranda.

*Roko i Ivica su zbunjeni.*

### IVICA

Ali ista je kao naša prijateljica.

### ROKO

Da, ono, baš pljunuta.

### VUK

Ne znam o čemu pričate. Ja bih vam svakako

preporučio da je ne slijedite. Jednom sam je slijedio i

… nisam se dobro proveo. Duga priča, neću vas sad time zamarati. Uglavnom, vi trebate pogoditi kako se ona zove.

### IVICA

Ta djevojčica?

### VUK

Aha. Tako se naime zove i bajka u kojoj se upravo nalazite. Dobila je ime po njoj. Zamislite. Umjesto da se zove na primjer- Hrabri vuk. Ali nema na svijetu pravde, što ćete. Ajde, pogodite. Kako se zove

djevojčica?

### IVICA

Zove se…Zove se…

*Djeca u publici će u ovom trenutku vjerojatno početi izvikivati- Crvenkapica.*

### ROKO

Nemam pojma.

### IVICA

Ne znam ni ja.

### VUK

Ma nije moguće. Pa to već ptičice na grani znaju. Čujete?

*Ivica i Roko osluškuju dovikivanja iz publike.*

### IVICA I ROKO

Crvenkapica?

### VUK

Bravo, dečki, prva bajka je riješena. Eno tamo vam je

prolaz u sljedeći nivo. A mi se vidimo…

*Vuk odlazi. Ivica i Roko si daju pet.*

### ROKO

To! Uspjeli smo!

*Ivica pogleda prema publici.*

### IVICA

Hvala vam, ptičice.

### ROKO

Što čekamo? Idemo dalje.

*Roko povuče Ivicu i oni odlaze.*

### Nastavak na stranici 40 -[TUNEL BAJKI 2](#_bookmark3)

**SLOVO P**

### IVICA I ROKO

*(čitaju natpis)* To je slavna bajka koju znaju svi. Prvo slovo joj je P, ostala pogodite vi. Ulazak u bajku.

Jedan, dva…tri!

*Začuje se karakterističan zvuk kompjuterske igrice. Svjetlo se mijenja. Ivica i Roko nađu se u novom prostoru. (Projekcija sjena-šuma). Na sredini pozornice je bunar. Čuje se zvuk ptičica. Djetlić koji kuca o stablo. Šuštanje lišća… Ivica i Roko začuđeno se ogledavaju oko sebe.*

### IVICA

Gdje smo to mi?

### ROKO

Čini se da smo u nekakvoj šumi.

### IVICA

To je problem, znaš. Veliki broj bajki se odvija baš u šumi.

### ROKO

Nemoj zezat? Pa kako ćemo onda pogodit u kojoj se

bajci nalazimo?

### IVICA

Ne znam.

### ROKO

E, imam ideju. Pitat ćemo prvog koga sretnemo.

Kužiš, ono; bok, bok, ja sam Roko, ja sam Ivica, a tko si ti i kako ti se zove bajka. Ništa lakše.

### IVICA

A šta ako sretnemo neko čudovište, zmaja, diva, ili

tako nešto?

### ROKO

O čemu pričaš ti?

### IVICA

Pa i oni su likovi u bajkama.

*Roko odmahne rukom.*

### ROKO

Ma daj, molim te. Bajke su samo pričice. Nije valjda da se bojiš izmišljenih divova i zmajeva? Stvarno si kukavica.

*Začuje se glasno kreketanje. Roko vrisne i od straha zagrli Ivicu.*

### ROKO

Mamice, čudovište!

### IVICA

Mislim da je to bila žaba.

### ROKO

Ma kakva žaba? Nemaš pojma. Najbolje da se mi

sklonimo. Eno tamo iza onog bunara.

*Otrče iza bunara i sakriju se. Dolazi Svestran odjeven u zeleno odijelo žapca. Glasno rida.*

### ŽABAC

Oh kako je moja tuga pregolema, oh kako sam nesretan ja! …Zašto imam osjećaj da me netko promatra? (*ugleda Ivicu i Roka*) Vidim vas!... Da! Vas dva šmrkavca. Uzalud se skrivate. Izađite!

*Ivica i Roko pokunjeni izlaze.*

### ŽABAC

Što me tako gledate? Zabavlja vas moja nevolja?

### IVICA

Ma ne, ni govora.

### ROKO

A što tebe zapravo muči?

### ŽABAC

Ništa mi ne ide od ruke. Dođe mi da pozelenim od

muke.

### IVICA

Možeš malo pobliže objasniti?

### ŽABAC

Ona me ne voli! Ni malo za mene ne mari.

### ROKO

Tko to?

### ŽABAC

Princeza! Najljepša koju ste ikada vidjeli. Ma šta uopće pričam? Jasno je da nemam nikakve šanse kod nje.

### IVICA

To ne možeš znati.

### ŽABAC

O, mogu, mogu. Vjerujte.

### ROKO

A jesi li probao…ne znam…popričat s njom?

### ŽABAC

Popričat? Što je tebi? Ne usudim se. (*trgne se*) Eno,

čini se da ide. Sakrijmo se, brzo!

*Žabac povuče Roka i Ivicu iza bunara. Dolazi Miranda odjevena kao princeza sa zlatnom loptom.*

### PRINCEZA

Tra la la, la, la, lan. Baš je danas divan dan.

### IVICA

(*šapatom*) Je li to… Miranda!?

### ROKO

(*šapatom*) Ma nemoguće.

### IVICA

(*šapatom*) Ali stvarno izgleda kao ona.

### ROKO

(*šapatom*) Izmišljaš gluposti. Pa lik je rekao da je to Princeza.

*Princeza se pjevušeći igra s loptom oko bunara, bacajući je u zrak, kad joj odjednom lopta upadne u bunar.*

### PRINCEZA

O ne! Moja loptica!

*Princeza sjedne na zemlju, pokrije lice rukama i zaplače.*

### ROKO

(*šapatom Žapcu*) Sad ti je prilika.

### ŽABAC

Ne pratim te.

### ROKO

Reci da ćeš joj dohvatiti loptu.

### ŽABAC

Što ti pada na pamet? Ne usudim se.

### IVICA

Bojiš se bunara, kužim.

### ŽABAC

Ma ne bojim se bunara, nego nje. Ne znate vi kako je ona opaka i bezobrazna.

### IVICA

Čekaj malo, ona je opaka i bezobrazna, a ti si svejedno zaljubljen u nju?

### ŽABAC

Pa da! Kad je tako predivna.

### PRINCEZA

Što je ovo, zar nitko ne čuje koliko sam nesretna?! (*ugleda trojac iza bunara*) Ne mogu vjerovat! Vi ste cijelo vrijeme tu i još mi niste ponudili pomoć?

### ŽABAC

Ovoga…Oprostite…

### PRINCEZO

Oprostite, vaša visosti!

### ŽABAC

Oprostite, vaša visosti. Mogu vam ja pomoći, ako smijem.

### PRINCEZA

Jedan od vas nek se spusti u taj bunar. Svejedno koji. Doduše možeš i ti. I onako si sav ljigav pa ti bunarska voda neće štetiti.

*Žabac osjeti nalet ljutnje, okrene se Ivici i Roku.*

### ŽABAC

Je l' čujete kako me vrijeđa?

### ROKO

Ja ne znam kako ti to trpiš.

### ŽABAC

E pa neću više! Do sada sam bio fin i pristojan, ali sad

ću promijeniti taktiku.

### IVICA

Kako?

### ŽABAC

Vidjet ćete…Hej, mala! (*namigne Princezi*) Šta ima

kod tebe?

### PRINCEZA

Molim? Kako se ti to meni obraćaš? Pa ja sam

princeza!

### ŽABAC

Vidi se da jesi.

### PRINCEZA

(*osmjehne se i popravi kosu*) A vidi se? Po čemu?

### ŽABAC

Po tome koliko si umišljena.

### PRINCEZA

Molim?

### ŽABAC

Ali svejedno ću ti pomoći, zato šta sam džentlmen.

### PRINCEZA

Je, baš, a obučen si kao zadnji jadnik.

### ŽABAC

Što mu fali mom odijelu?

### PRINCEZA

Izgleda kao žabokrečina!

### ŽABAC

Znači ne sviđa ti se?

### PRINCEZA

Ja stvarno ne znam zašto još uvijek s tobom raspravljam. Hoćeš li mi dohvatit loptu ili ne?

### ŽABAC

Pa…Mogao bih… Doduše ja sam jedini koji bi to mogao, jer su ova dvojica premaleni. I učinio bih to…Kad bih imao volje.

*Princeza također promijeni taktiku.*

### PRINCEZA

(*umilnim glasom*) Slušaj, ta lopta je jako vrijedna, napravljena je od čistog zlata.

### ŽABAC

I dalje me ne zanima.

### PRINCEZA

Ako mi je dohvatiš dat ću ti što god ti srce zaželi.

### ŽABAC

Dat ćeš mi što mi srce zaželi?

### PRINCEZA

Pa da. Mogu ti dati zlatnika, ili dragog kamenja. Imam

jednu divnu kopču za kosu od bisera.

### ŽABAC

Ne zanima me kopča za kosu, ni biseri, ni drago kamenje.

### PRINCEZA

(*opet se naroguši*) Pa što te onda zanima? Dosadan si

kao mušica!

### ŽABAC

Zanimaš me ti. Ako želiš da ti dohvatim loptu moraš

me poljubiti.

### PRINCEZA

Što ti pada na pamet?!

### ŽABAC

Samo jedna mala pusica, nakon što lopta bude u

tvojim rukama.

### PRINCEZA

Nikada!

### ŽABAC

Ok, kako hoćeš. Idemo, dečki.

*žabac povuče Roka i Ivicu i oni krenu. Princeza gleda za njima.*

### PRINCEZA

Hej, zeleni! Vrati se?

*Žabac se okrene*

### ŽABAC

Nešto si rekla?

### PRINCEZA

Pristajem na tvoje uvjete…(*za sebe*) I onako ću ih prekršiti.

*Žabac poskoči od sreće i počne plesati i pjevati.*

### ŽABAC

Jupi, je, o tra la la

Pusicu ću dobit ja.

Nek se čuje nek se zna,

Da sam vrijedan štovanja.

### PRINCEZA

Je l' može bez pjevanja i prenemaganja?

### ŽABAC

Ne može. To ide u paketu… (*ponovno zapjeva*) Jupi, je, o kre, kre, kre

Ona obožava me. Nema više zabune Eto meni nevjeste!

### PRINCEZA

(*za sebe*) Ma kako da ne…Ajde, skači više!

*Princeza gurne žapca u bunar. Začuje se glasan pljus.*

### ŽABAC

*(iznutra)* Ovo je teže nego što sam mislio!

*Žabac vrisne. Princeza, Ivica i Roko nagnu se nad bunar.*

### IVICA

Hej, jesi li dobro?

### ROKO

Što se dogodilo?

### ŽABAC

*(iznutra)* Sve je u redu.

### PRINCEZA

Jesi dobavio moju lopticu?

### ŽABAC

*(iznutra)* Imam je!

### PRINCEZA

Samo već jednom izađi, molim te!

*Žabac proviri iz bunara.*

### ŽABAC

Evo me.

### PRINCEZA

A gdje je lopta?!

### ŽABAC

(*izvadi loptu*) Evo i nje.

*Žabac iskorači iz bunara i pruža Princezi loptu.*

### PRINCEZA

Oh, moja prekrasna loptica!

### ŽABAC

A sada pusica.

*Žabac zatvori oči i napući usne, a princeza ga tresne loptom u glavu.*

### PRINCEZA

Što ti sebi umišljaš, zeleni ljigavče? Da bih ja, ovako

prekrasna, poljubila nekog kao što si ti?

### ŽABAC

Ako to napraviš nećeš požaliti.

### PRINCEZA

To se nikad neće dogoditi!

*Princeza otrči s loptom.*

### ŽABAC

Ali, kako ne shvaćaš? Mi smo zapravo idealan par. Ja jezivo zelen, a ti jezivo bezobrazna…. Oprostite, dečki, moram za njom…Kre, kre, čekaj me!

*Žabac otrči za Princezom. Roko i Ivica izmijene zbunjen pogled.*

### ROKO

I što ćemo mi sad?

### IVICA

Mislim da bi trebali pogoditi kako se zove bajka.

### ROKO

Joj, da. Lik me toliko zbunio da sam zaboravio na to.

Koje je ono početno slovo bajke?

### IVICA

Mislim da je “P“.

### ROKO

P, p, p…Puknuti zeleni tip?

### IVICA

Nije, ne postoji bajka s tim imenom. Možda je prva riječ Princeza.

### ROKO

Tako je. Princeza i puknuti zeleni tip.

### IVICA

Ma nije nego Princeza i… Princeza i…ovaj…ovaj…joj, na vrh mi je jezika.

*U ovom trenutku djeca u publici vjerojatno počnu izvikivati-“Žabac“.*

### IVICA

Pa da! Princeza i žabac!

*Začuje se karakterističan kompjuterski zvuk i otvara se prolaz na projekcijskom platnu.*

### ROKO

Je! To je to! Pogodili smo! Eno otvorio se prolaz za dalje. Idemo?

### ROKO

Idemo!

*Odlaze.*

***Nastavak na stranici 40****.-*[***TUNEL BAJKI 2***](#_bookmark3)

**SLOVO K**

**IVICA I ROKO**

To je slavna bajka koju znaju svi. Prvo slovo joj je K,

ostala pogodite vi. Ulazak u bajku. Jedan, dva…tri!

*Začuje se karakterističan zvuk kompjuterske igrice. Svjetlo se mijenja. Ivica i Roko nađu se u novom prostoru. (Projekcija sjena-kraljevski vrt). Ivica i Roko začuđeno se ogledavaju.*

### ROKO

Koji dobar vrt! Nikad nisam vidio ovoliko cvijeća

### IVICA

Ni ja.

### ROKO

Možda se bajka tako i zove- “Koji dobar vrt“?

### IVICA

Ne može se zvat “Koji dobar vrt“!

### ROKO

A zašto ne?

### IVICA

Nikad nisam čuo za bajku tog imena, a pisalo je da je poznata.

### ROKO

Ok, ok, valjda ćemo se sjetiti.

*Pored njih projuri Svestran odjeven kao Princ i za njim Hilda kao stara Kraljica sa štapom, šepajući i jedva ga sustižući.*

### PRINC

Ne, ne i ne! Koliko puta moram ponoviti?!

### KRALJICA

Ali, sine!

### PRINC

Neću se ženit i gotovo!

### KRALJICA

Misliš da je meni puno vremena ostalo? Što će biti s tobom kad ja umrem? Tko će trpjet tvoje prenemaganje?

### PRINC

Mama!

*Kraljica mu priđe i pomiluje ga.*

### KRALJICA

Nije mamica tako mislila. Mamica samo želi da netko

preuzme brigu o njenom sinčiću.

### PRINC

Kad su sve djevojke sve nekako…ne znam…

### KRALJICA

Kakve?

### PRINC

Grube, neotesane, uopće nemaju stila i elegancije.

### KRALJICA

*(i dalje ga miluje*) Znam, ni jedna se ne može mjeriti s ovako pametnim, talentiranim, prelijepim momkom, ali mamica ti mora pronaći jednu, inače će mamica poludjeti! *(klepne ga)*

### PRINC

Zašto me tučeš?

### KRALJICA

Kunem ti se, prevrnut ću cijelu zemaljsku kuglu,

pretražiti sve kraljevine, sva sela, rijeke i planine, al' ima da je nađem, ima da je dovedem i ima da se

ženite! Jesi me razumio?!

### PRINC

Da, mamice.

### KRALJICA

Dođi ovamo!

*Kraljica zgrabi Princa za uho i odvodi ga sa strane dok on jauče. S druge strane pojavljuje se Miranda u*

*kostimu Kraljevne, veselo pocupkuje.*

### KRALJEVNA

Tra la la la, la la lan, baš je danas divan dan. (*zastane*) Ali već sam se umorila. Svjež zrak je ponekad tako naporan.

*Ivica trkne Roka.*

### IVICA

(*šapatom*) Gle! Zar nije ono Miranda?

### ROKO

(*šapatom*) Stvarno sliči na nju.

### IVICA

Ona je. Kažem ti. (*vikne*) Hej, Miranda?

*Kraljevna se trgne i s visoka ih odmjeri.*

### KRALJEVNA

Tko ste vi?!

### IVICA

(*šapatom*) Kako nas ne prepoznaje?

### ROKO

(*šapatom*) Možda to ipak nije ona.

### IVICA

(*šapatom*) Naravno da je.

### KRALJEVNA

Odgovorite, vi podanici ništavni. Tko ste vi i što hoćete od mene?

### IVICA

Ovoga…ništa.

*U tom trenutku pojavi se Princ. Zastane kao ukopan vidjevši Kraljevnu. Okrene se na peti.*

### PRINC

Mamice, mamice, brzo dođite!

*Princ dovlači staru Kraljicu.*

### KRALJICA

Što je sad?

### PRINC

To je ona! To je prava kraljevna. Moja buduća

nevjesta!

### KRALJICA

Meni izgleda kao obična pastirica.

### PRINC

Ma što vam je, majčice? Zar ne vidite kako je otmjena

i profinjena. Plava krv teče njenim venama.

*Kraljevna se primi za prsa.*

### KRALJEVNA

Oh jao! Mislim da ću se onesvijestiti! Moram sjesti i odmoriti! Pod hitno!

*Princ otrči i vraća se za trenutak gurajući kraljevski stolac s gomilom jastuka.*

### PRINC

Evo, predivna kraljevno.

### KRALJICA

Što si joj to donio? Pa to je moje prijestolje!

### PRINC

Zar ne vidite da je sirotica umorna? (*Kraljevni*) Želite li još jastuka?...Evo, sve za vas.

### KRALJEVNA

To nije dovoljno. Hoćeš da dobijem išijas?

*Princ stavlja još jastuka. Princeza napokon sjedne.*

### KRALJICA

Oh, gospode! Moram odmah nešto popiti, inače ću

poludjeti.

*Kraljica uzima pehar.*

### KRALJEVNA

I ja sam žedna. Hoću limunadice. Odmah!

*Princ otima majci pehar iz ruke taman kad ga je ona prinijela ustima i pruža ga Kraljevni.*

### KRALJICA

Ali to je moj pehar!

### PRINC

Kuš, mamice! (*Kraljevn*i) Je li vam udobno?

*Kraljevna vrisne i naglo ustaje*

### KRALJEVNA

Jao! Nešto me nažuljalo. Na što si me to posjeo?

### KRALJICA

Na kraljevsko prijestolje, ni više ni manje.

### PRINC

Oprosti, molim te. Možda je neki čavao iskočio.

### KRALJICA

Ma kakav čavao? Doduše, malo prije sam čistila grašak pa je možda koje zrno ispalo.

### KRALJEVNA

Grašak? Oh, užasno! Zar me pokušavate ubiti?!

### PRINC

Ma ni govora, kraljevno, ja te želim ljubiti.

*Kraljevna ga užasnuto pogleda i otrči.*

### PRINC

Stani. molim te.

*Princ otrči za kraljevnom. Kraljica umorno uzdahne.*

### KRALJICA

Nikad se taj neće oženiti!...(*Ivici i Roku*) A što vas

dvojica gledate?

### ROKO

Ništa.

### IVICA

Baš ništa.

### KRALJICA

Koja je ovo bajka! Brzo pogodite.

### IVICA

Pa….No

### ROKO

Ovoga…

### KRALJICA

Hajde, pa to već i žabice u mom vrtu znaju. No?... Dok se vi smislite ja ću malo sjesti.

*Kraljica sjedne na prijestolje, pritom jaukne, izvadi grašak ispod jastuka, baci ga sa strane pa uzima lepezu i hladi se.*

### KRALJICA

Stvarno je vruće. Od vjetrića nema čak ni daška.

Onda, kako se zove bajka? Kraljevna na… zrnu…

*U ovom trenutku djeca u publici vjerojatno počinju izvikivati- “graška“.*

### IVICA I ROKO

Kraljevna na zrnu graška!

### KRALJICA

I niste se mogli sami toga sjetiti?

### IVICA

Oprostite.

### ROKO

Malo smo zablokirali.

### KRALJICA

No dobro, sad je to riješeno. Eno tamo vam je prolaz

u sljedeći nivo.

### ROKO

To, uspjeli smo!

### IVICA

(*u publiku*) Hvala vam, žabice.

### ROKO

Idemo!

*Roko i Ivica otrče.*

***Nastavak na sljedećoj stranici -***[***TUNEL BAJKI 2***](#_bookmark3)

**TUNEL BAJKI 2**

*Svjetlo se mijenja. Roko i Ivica dotrče pred projekcijsko platno na kojem stoji natpis.*

### ČESTITAMO!

**USPJEŠNO STE SAVLADALI 1. NIVO**

*Link na generator -*

[**KLIKNI ZA NASTAVAK**](https://perchance.org/ze6gcx0mwv)

### ROKO

Jesi vidio kako smo ga brzo riješili. Koji smo mi majstori!

### IVICA

Pa dobro, ipak smo imali pomoć.

### ROKO

Svejedno. Ide nam odlično.

### IVICA

Slažem se. Hoćemo dalje?

### ROKO

Naravno.

*Roko klikne na gumb generatora Otvara se novi prozor:*

**OPET IZABERITE SLOVO**

**M**

**T**

**Š**

### ROKO

Još tri nove bajke. Koje ćemo slovo sad odabrati?

### IVICA

Ne znam…(*publici)* Možda nam vi možete pomoći.

Koje slovo da odaberemo?

*Djeca počnu izvikivati slova.*

### IVICA

Ovako ćemo se dogovoriti. Pronađite karticu sa slovom koje želite i onda je podignite, a ja i Roko ćemo prebrojati glasove. Može?

### ROKO

Sad izaberite slovo koje želite…. Jeste li? Odlično! …

Kad izbrojimo do tri, vi ćete ih podići. Jedan…

### IVICA

Dva!

### ROKO I IVICA

Tri!

*Djeca podižu kartice sa slovima. Ivica i Roko prebrojavaju glasove.*

***Ako ste izabrali slovo M nastavite na stranici 42. ili klikni na*** [***SLOVO M***](#_bookmark4) ***Ako ste izabrali slovo T prijeđite na stranicu 49. ili klikni na*** [***SLOVO T***](#_bookmark5) ***Ako ste izabrali slovo Š nastavite na stranici 56. ili klikni na*** [***SLOVO Š***](#_bookmark6)

**SLOVO M**

**IVICA I ROKO**

Gle još jedna bajka koju znaju svi. Prvo slovo joj je M, ostala pogodite vi. Ulazak u bajku. Jedan, dva…tri!

*Začuje se karakteristični ton pokretanja igrice. Spektar svjetlosti i zvukova. Odjednom se sve zaustavlja. Ivica i Roko nađu se u novom prostoru. (Projekcija sjena-povrtnjak) Ogledavaju se začuđeno oko sebe.*

### ROKO

Gdje se sad nalazimo?

### IVICA

Mislim da smo u nečijem povrtnjaku.

### ROKO

Joj, mrzim povrće.

### IVICA

I ja, ali moja mama kaže da je zdravo.

### ROKO

I moja isto, ne boj se. Stalno me gnjavi. Moraš jesti ako želiš narast veliki. Koja glupost.

### IVICA

A da ipak nešto gricnemo? Ja sam malo ogladnio.

### ROKO

Dobro, ajde. Možda koju mrkvu ili malo salate.

*Roko i ivica krenu brati povrće i jesti.*

### IVICA

Pa ovo nije tako loše.

### ROKO

Ne. Zapravo, nikad u životu nisam jeo ovako ukusno

povrće.

*Pojavi se Hilda kao vještica.*

### VJEŠTICA

Tko se to usuđuje brati moj matovilac!

### ROKO

(*šapatom*) To je vještica!

### IVICA

Vidim i sam. (*Vještici*) Oprostite, znate, mi smo malo

ogladnjeli, jako smo dugo putovali i…

### VJEŠTICA

Ma gle ih kako su se prepali. Kao zečići. I što da ja sad radim s vama? Predložite.

### ROKO

A kako bi bilo da nas…ono…pustite?

### VJEŠTICA

Ma ni govora. Moram vas nekako kazniti. Ipak sam ja

vještica.

### ROKO

Nemojte, molim vas!

### IVICA

Je l' bi se mogli nekako dogovoriti?

### ROKO

Možda vam se možemo nekako iskupiti.

### VJEŠTICA

Dajte nemojte me nasmijavati. Što bi dva šmrkava dječačića mogla učiniti za… Ma čekajte! Zapravo da! Kako se odmah nisam sjetila? Vi me možete riješiti pokore.

### IVICA

Pokore?

*Vještica ih obojicu zagrli oko vrata.*

### VJEŠTICA

Joj, dečki, nemate pojma kakvu ja trpim nevolju. Sad ću vam ispričat svoju tužnu sudbinu. Vidite onaj tamo toranj?

*(Prikaže se toranj u projekciji). Dečki kimaju glavama.*

### VJEŠTICA

Taj sam toranj podigla samo za nju.

### IVICA

Vašu kćer?

### VJEŠTICA

Ma jok, nije ona moja kći, ona je jedna razmažena balavica. (*vikne prema tornju*) Čuješ me, nesrećo? O tebi govorim!

### MATOVILKA (GLAS)

Da, majčice.

### VJEŠTICA

(*dečkima*) Ona misli da sam joj mama, ali nisam je ja rodila. Dao mi ju je Kralj.

### IVICA

Čekajte…Kralj vam je dao svoju kći?

### VJEŠTICA

Ne baš dobrovoljno. Naime, uhvatila sam ga da krade

u mom vrtu matovilac kao vi maloprije. Počeo mi se

ispričavati, kraljica je bolesna, bla, bla, može jesti samo matovilac iz mog vrta. I onda smo se dogovorili. Ja ga neću kazniti, a on će meni dati svoju kći. I eto meni pokore. Ne mogu vam opisati što trpim sve ove godine. Sad ćete vidjeti:

*Ljepotice, ljepotice Spusti kosu do mene Tu kosu što zlatom sja*

*Da se njome popnem ja.*

### MATOVILKA (GLAS)

Ne može! Najprije želim nove plesne papuče, ove su mi se već totalno izlizale. I želim nove četke i češljeve!

### VJEŠTICA

Opet četke i češljeve? Pa jučer sam ti donijela dva sasvim nova češlja. Zar si ih pojela?

### MATOVILKA (GLAS)

Ne nego nisu valjali! Svu su mi kosu zapetljali!

### VJEŠTICA

Je l' vidite što ja moram trpjeti? Postala sam sluškinja razmaženoj princezici.

### ROKO

Ne kužim. Zašto je ne vratite njenim roditeljima?

### VJEŠTICA

Ma koji roditelji? Ona ima već 18 godina, treba se

udati. Koji je od vas zainteresiran da to učini?

### IVICA

Ovoga…Ja sam još premali da bi se ženio.

### ROKO

I ja.

### VJEŠTICA

Nemojte mi se sad izmotavati! Obećali ste da ćete mi pomoći. (*Matovilki*) Dušice, ajde proviri malo kroz taj prozorčić.

### MATOVILKA (GLAS)

Neću!

### VJEŠTICA

Ali imam iznenađenje za tebe. Dva krasna mala

momčića. Jedan zgodniji od drugoga.

### MATOVILKA (GLAS)

Je li koji od njih princ?

### IVICA

Ja nisam.

### ROKO

Nisam ni ja, kunem se!

### MATOVILKA (GLAS)

E pa onda ništa od toga. Udat ću se samo za princa ili nikoga.

### VJEŠTICA

O, jadna ja. Gdje da sad dođavola nađem princa?

*Pojavi se Svestran kao Princ jašući na štapu-konjiću.*

### PRINC

*(pjevuši)* Na bijelom konju jašem, Oj tra, la, la, la

I tužan sam jer ne znam

Gdje je djeva ta.

### VJEŠTICA

Stoj! Tko si ti?! Reci mi da si princ, molim te!

### PRINC

Pa naravno da sam princ. Zar se ne vidi?

*Vještica ga zagrli.*

### VJEŠTICA

O, spasitelju moj! Tvoji snovi su se ostvarili. Gore u

ovom tornjiću živi prekrasna djevojka.

### PRINC

Zbilja?

### VJEŠTICA

O da! I samo je tebe cijeli život čekala. Ti samo moraš izrecitirati sljedeće: *Ljepotice, ljepotice*

*Spusti kosu do mene*

*Tu kosu što zlatom sja*

*Da se njome popnem ja*.

### PRINC

*Ljepotice, ljepotice Spusti kosu do mene…*

### VJEŠTICA

Tu kosu što zlatom sja…

### PRINC

*Tu kosu što zlatom sja*

*Da se njome popnem ja.*

*Na prozorčiću tornja pojavi se Matovilkina glava.*

### MATOVILKA

Prinče! Jesi li to stvarno ti?

### PRINC

Ja sam, ljepotice, došao sam po tebe.

### MATOVILKA

Hoćeš me ženiti?

### VJEŠTICA

Naravno da hoće. Spusti mu tu vražju kosu da se

popne do tebe. I onda nek te vodi odavde.

### MATOVILKA

Ali, mamice…

### VJEŠTICA

Ništa mamice! Dosta sam ja trpjela sve ove godine. Sad to zadovoljstvo prepuštam njemu.

### MATOVILKA

Ali kako ne shvaćaš, ja ne mogu otići. Princ se može popeti i spustiti po mojoj kosi, ali kako ću ja sići s kule? Ha? Na to nisi mislila kad si me gore zatvorila?

### VJEŠTICA

Dovraga!

### IVICA

Imam ja ideju.

### VJEŠTICA

Brzo reci.

### IVICA

Pa možda bi princeza na primjer… mogla skočiti?

### MATOVILKA

Skočiti?

### IVICA

Pa da. A Princ će je dočekati u svoje naručje.

### PRINC

Učinit ću to za tebe, ljepotice.

### MATOVILKA

Hoćeš li?

### PRINC

(*raširi ruke*) Skači, ljubavi. Moje snažne ruke će te dočekati.

### MATOVILKA

Jao, strah me je.

### ROKO

Skoči, ne boj se.

### VJEŠTICA

Skači već jednom!

*Matovilka skoči, Princ je uspije uhvatiti, ali ipak oboje padnu na pod.*

### VJEŠTICA

Odlično, a sad je vodi, bog ti platio.

*Matovilka i Princ pokušaju ustati, ali se zapetljaju u njenu kosu, vještica, Roko i Ivica im pomažu da se otpetljaju. Napokon uspijevaju. Matovilka i Princ se uhvate za ruke i otrče.*

### VJEŠTICA

Tako, brišite! I živite sretno do kraja života što dalje

od mene. (*odahne pa se okrene Ivici i Roku*) Hvala

vam, dečki, na pomoći. Sad još pogodite njeno ime pa ste slobodni.

### IVICA

Čije ime?

### VJEŠTICA

Princezino. To će vam osigurati prolaz na sljedeći

nivo.

### ROKO

Nemam pojma kako se ona zove.

### IVICA

Ni ja.

### VJEŠTICA

U redu. Dat ću vam mali mig. Kako se zove ona salata koju ste brstili u mom vrtu?

### IVICA

Ma…Matovilac?

### VJEŠTICA

Bingo! I kako se onda zove princeza odnosno ova bajka?

*Djeca će u ovom trenutku vjerojatno početi izvikivati-“Matovilka“*

### IVICA I ROKO

Matovilka!

### VJEŠTICA

Bravo! To je to! Adio, momci!

*Vještica odlazi. Ivica i Roko joj mašu.*

### ROKO

Bok!...A što ćemo sad mi?

### U ovom trenutku glumci mogu predložiti publici da odaberu još jednu bajku koju nisu gledali. Djeca

**tada podižu kartice s preostalim slovima i glasanjem se bira još jedna bajka.**

### U slučaju da se ipak odluči odmah prijeći na treći nivo, nastavak je na stranici 63., ili kliknite na- [3. DIO](#_bookmark7)

**SLOVO T**

### IVICA I ROKO

Gle još jedna bajka koju znaju svi. Prvo slovo joj je T, ostala pogodite vi. Ulazak u bajku. Jedan, dva…tri!

*Začuje se karakteristični ton pokretanja igrice. Spektar svjetlosti i zvukova. Odjednom se sve zaustavlja. Ivica i Roko nađu se u novom prostoru. Ogledavaju se začuđeno oko sebe. (projekcija- šikara i trnje)*

### ROKO

Čovječe! Izgleda da smo zalutali u nekakvu šikaru.

(*nabode se*) Au! Sve je puno trnja!

*Pojavi se Svestran odjeven kao Princ sa sabljom u ruci.*

### PRINC

Mičite se, dečki. Sad sam ovdje ja!

### IVICA

A tko si ti?

### PRINC

Princ! Zar se ne vidi? A vidite ovo trnje i gusto raslinje. E pa iza toga je skriven dvorac moje ljubljene. Mene ništa neće zaustaviti da dođem do nje, ni kletva zle vile, ni ovo oštro trnje! (*krene udarati mačem po trnju ništa se ne događa*) Ni sablje više nisu što su nekad bile! Ali nema problema. Imam ideju.

*Princ izlazi i za nekoliko trenutaka se vraća s motornom pilom. Ivica i Roko ga zbunjeno prate pogledom. Princ upali pilu i hoće zasjeći trnje, ali se sruši na stražnjicu.*

### PRINC

Sto mu gromova, izgleda da je zla vila i ovo trnje začarala. Nije ni čudo što u taj dvorac nitko nije ušao 100 godina.

### IVICA

Sto godina? I ti misliš da je tvoja cura još živa unutra?

### PRINC

Naravno da je. Ona spava stoljetni san. A znate što ga jedino može prekinuti? ... Poljubac prave ljubavi. I ja sam taj frajer koji će to učiniti. Ući ću u dvorac i poljubiti princezu. Aha! Ali da bih to učinio, treba mi nešto. Pogodite što?...Ajde pogađajte, što mi nedostaje?

### IVICA

Ovoga...Hrabrosti?

### PRINC

Ne! Sad će te vidjeti.

*Princ ponovno izlazi sa scene i nakon nekoliko sekundi vraća se s kosilicom.*

### PRINC

Jeste li spremni, dečki? Ja jesam, jer sam hrabar i odvažan, najhrabriji princ u cijeloj Maštaluziji, i ništa me ne može zaustaviti…Gdje se ovo pali? (*uspije upaliti kosilicu*) Aha! Sad gledajte kako se u dvorac upada!

*Princ krene s kosilicom prema projekcijskom platnu. Šikara i trnje se razmiču. Otvara se vizura dvorca i ulazna vrata. Princ poziva dječake rukom i ulazi. Dječaci ulaze za njim. Mrak.*

*Pozornica se opet osvijetli. Na krevetu spava Trnoružica. Princ zastane kao ukopan.*

### ROKO

To je stvarno ona.

### IVICA

Da. Miranda.

### PRINC

Ma kakva Miranda? O čemu pričate vi? Ne zove se ona Miranda nego…A ne, ne. Neću vam to otkriti. To je moja buduća žena. Ja sam njen princ na bijelom

konju i ja ću je spasiti.

### IVICA

A gdje ti je konj?

### PRINC

Pusti sad konja! Važno je to da nju može spasiti samo pravi prestolonasljednik. A to sam ja. I ako ste vas dvojica slučajno pomišljali da je poljubite, uzalud vam trud svirači.

### ROKO

Ne, nismo mi ništa mislili.

### IVICA

Stvarno nismo.

### PRINC

Dobro je. Ja ću to učiniti …Jer ako je ne poljubim u sljedećih pet minuta, onda će ona vječno spavati. Nikad se neće probuditi.

### IVICA

Zašto u pet minuta?

### PRINC

Zato što će se za pet minuta ukinuti čarolija prvog poljupca. Ja sam joj praktički spas u zadnji čas.

### IVICA

Pa što čekaš onda?

### ROKO

Poljubi je.

### PRINC

U redu. Evo sad ću. Ja sam frajer, mogu to ja… Samo

trenutak. (*počne pretraživati po džepovima*) O ne!

### IVICA

Što sad?

### PRINC

Nisam ponio pepermint. Imate li možda vi pepermint

kod sebe?

*Roko i Ivica odmahuju glavom.*

### PRINC

A žvaku?

### IVICA

Ne, nemamo žvaku. Ali zar se ti ne bi trebao požuriti? Još malo i čarolija će nestati!

*Princ krene prema Trnoružičinom krevetu, nagne se nad nju da je poljubi, ali se povuče.*

### PRINC

Ne, ne mogu!

### ROKO

Zašto ne?

### PRINC

Stid me je. Nikad se prije nisam ljubio. I što ako joj se

ne budem svidio?

### IVICA

Ma svidjet ćeš joj se, sigurno.

### PRINC

Stvarno? Mislite da sam zgodan i to?

### ROKO

Ma totalno.

### PRINC

Što uopće pitam. Naravno da sam zgodan. Ja sam najzgodniji princ koji je živio ikada. I najhrabriji. Pa ja sam taj koji će spasiti uspavanu princezu. Znate kako je to veliki korak za čovječanstvo?

### IVICA

Pa daj poljubi je više!

### ROKO

Da, čovječe, poljubi je! Iscurit će ti vrijeme.

### PRINC

Ok, sad ću ja..Jedan, dva…

*Na tri princ poljubi Trnoružicu. Ona otvori oči.*

### TRNORUŽICA

O! Tko si ti?

### PRINC

Ja sam…

### TRNORUŽICA

Ne, nemoj mi reći. Pogodit ću. Ti si moj učitelj

pjevanja.

### PRINC

Ovoga ne…

### TRNORUŽICA

Je li danas moj rođendan?

### PRINC

Da, je, ali…

### TRNORUŽICA

I imam šesnaest godina?

### PRINC

Pa, tehnički imaš, da, ali zapravo…

### TRNORUŽICA

Pa onda se moram pripremiti za proslavu! (*ustaje*) Brzo, gdje mi je haljina? Ah evo je! (*pronalazi donji dio krinoline i oblači je*) A ogrtač, gdje mi je ogrtač? Brzo mi ga dodajte!

*Ivica i roko joj dodaju ogrtač. Trnoružica ga stavlja oko sebe.*

### TRNORUŽICA

Tako. Spremna sam. (*odmjeri svu trojicu*) Što je ovo? Zar ste samo vas trojica tu? Gdje su ostali? Gdje su kralj i kraljica, svi dvorjani i uzvanici?

### PRINC

Ovoga…Oni još spavaju.

### TRNORUŽICA

Spavaju?

### PRINC

Da, njih nitko nije poljubio. Teško je poljubiti toliki broj ljudi. Ipak je prošlo sto godina i…

### TRNORUŽICA

Sto godina?! Hoćeš reći da sam ja spavala sto godina?

### PRINC

Pa…ovoga, da. I onda sam došao ja…

### TRNORUŽICA

Nevjerojatno! Pa onda ja imam sto i šesnaest godina!

Pa ja sam stara baba!

### PRINC

Ma ne. Ni govora.

### TRNORUŽICA

Gdje je ogledalo? (*ugleda ogledalo*) A, evo ga! (*staje pred ogledalo*) Pa ja super izgledam!

### PRINC

Da, ti si prekrasna.

### TRNORUŽICA

Uopće se ne vidi da sam tako dugo spavala! Je l' da?

*Ivica i Roko odmahuju glavama. Princ klekne pred Trnoružicu i izvadi kutijicu iz džepa.*

### TRNORUŽICA

Što radiš ti?

### PRINC

Prosim te. Ja sam taj koji te poljupcem probudio i sad

klečim pred tobom da bih te upitao bi li se…

### TRNORUŽICA

Ma ne pada mi na pamet! Propustila sam sto godina

života. Nisam luda da se udam za prvog koji naiđe.

### PRINC

Ali ja nisam slučajno naišao, ja sam taj koji je

prekinuo stoljetnu kletvu i…

### TRNORUŽICA

Briga me! Neću se udati za tebe. Možda se neću udati

nikada! Sad sam slobodna! I gibam.

### PRINC

Ma gdje gibaš? Ne možeš otići!

### TRNORUŽICA

Naravno da mogu. Nemoj me krivo shvatit. Silno sam

ti zahvalna što si me probudio, ali sad adio!

*Trnoružica otrči. Princ u očaju gleda za njom.*

### PRINC

Hej! Zašto si me ostavila?… Ova bajka tako ne završava! Ova bajka tako ne završava!

*Psjedne na krevet s kutijicom u rukama i brizne u plač. Dečki ga sućutno gledaju.*

### IVICA

Žao nam je.

### ROKO

Je. Stvarno si imao peh. Nego, možeš nam reći jednu

stvar? Kako se ova bajka zove?

### IVICA

Ne možeš ga sad to pitat. Vidiš u kakvom je stanju.

Moramo se sami sjetiti.

### ROKO

Kako da se sjetimo kad pojma nemamo?

### PRINC

Bajka se zove po njoj, najljepšoj princezi koja me

upravo ostavila. Oh, jadan ja!

### ROKO

Dobro, a kako je njeno ime? Da nije Barica?

*Princ odmahuje glavom.*

### IVICA

Ili možda Dragica?

*Princ ponovno odmahuje glavom.*

### ROKO

Nego kako?

*U ovom trenutku će publika vjerojatno početi izvikivati-Trnoružica!*

### IVICA I ROKO

Trnoružica!

*U tom trenutku vraća Trnoružica.*

### TRNORUŽICA

Čuj, prinče, u cijelom kraljevstvu nema nikoga. Ne znam, je li svi još spavaju ili što. Uglavnom, ja sam se predomislila.

*Princ podigne glavu. Princeza mu pruži ruku. Princ je zatečeno gleda.*

### TRNORUŽICA

Što čekaš? Hoćeš me zaprosit ili ne?

### PRINC

O, Trnoružice, ti prekrasna…

### TRNORUŽICA

Ok, ok, udat ću se za tebe! Sad brzo poljubi me!

*Trnoružica poljubi Princa. Ivica i Rako se pogledaju, sramežljivo se osmjehnu, zatim odlaze.*

### U ovom trenutku glumci mogu predložiti publici da odaberu još jednu bajku koju nisu gledali. Djeca tada podižu kartice s preostalim slovima i glasanjem se bira još jedna bajka.

**U slučaju da se ipak odluči odmah prijeći na treći nivo, nastavak je na stranici 63., ili kliknite na-** [**3. DI****O**](#_bookmark7)

**SLOVO Š**

**IVICA I ROKO**

Gle još jedna bajka koju znaju svi. Prvo slovo joj je Š, ostala pogodite vi. Ulazak u bajku. Jedan, dva…tri!

*Spektar svjetlosti i zvukova. Ivica i Roko nađu se u novom prostoru. (projekcija-šuma)*

### ROKO

Opet smo u šumi!

### IVICA

Ova je baš nekako posebna. Je l'da?

*Iza jednog stabla izviri Svestran.*

### SVESTRAN

Hej, dečki. Dođite. (*pričeka da se dečki približe*) Sad

ćemo uskoro ići uživo.

### ROKO

Što?

### SVESTRAN

Ići ćemo uživo pa da se pripremimo. Da vidim kako mi izgledate. Nije loše. Malo ste zgužvani, ali to je

razumljivo…(*primi se za uho*) Za deset? Ok, šefe. Odozgora mi javljaju da smo za deset sekundi van. (*pruži mikrofon Roku)* Možeš mi ovo malo pridržat.

(*popravlja frizuru i kravatu, pa uzima mikrofon natrag od Roka*) Ok, spreman! (*nakašlje se i osmjehne i nastavi govoriti izravno publici*) Dobro došli, dragi

gledatelji. Ja sam Svestran, a vi gledate Maštaluzijske čarolije. Kao što vidite nalazimo se u šumi. Ali ne bilo kakvoj. Do prije nekoliko dana ova je šuma bila ukleta. O čemu se zapravo radi? Stara legenda kazuje da je ova šuma imala ostati začarana, dokle god u nju ne stupi onaj kojemu je milija njegova nevolja nego sva sreća ovoga svijeta… E upravo to se prije nekoliko dana dogodilo. Da, da. Pojavila se osoba koja je,

pazite, izjavila, da će radije bit tužna nego presretna.

A tko je taj čudak ili čudakinja, otkrit ćemo uskoro!

*Preko scene prelazi Hilda kao starica, hoda pognuto. Svestran je ugleda.*

### SVESTRAN

Hej, bakice. Ispričavam se. Imate li malo vremena?

### BAKA

O, kako ne, sinko, kako ne…

### SVESTRAN

Izvrsno. Ja sam Svestran i upravo smo u izravnom prijenosu emisije “Maštaluzijske čarolije“. Čuli ste za tu emisiju?

*Baka zausti da će reći “ne“, a Svestran odmah povuče mikrofon.*

### SVESTRAN

Naravno da jeste. Nego recite. Vi ste sigurno iz ove šume. Recite, je li vama poznat događaj poništavanja čarolije?

### BAKA

Dakako.

### SVESTRAN

Izvrsno! Bi li nam mogli ispričati? Naime, gledatelje, a

i ovu dvojicu naših prijatelja, silno zanima i bilo bi prekrasno kad bi nam otkrili neke detaljiće…

### BAKA

Ma ispričat ću vam ja sve!

### SVESTRAN

Hoćete? Pa to je genijalno! Hvala, bakice.

### BAKA

Nema na čemu. Dakle ovako. Bijaše zima i snijeg zabijelio doline i bregove. Zašao neki momak u šumu da nasječe drva…

*Projekcija sjena- Silueta mladića koji dolazi sa sjekirom. Zamahne, ali odjednom ugleda zmiju kako se*

*povija iza panja.*

### BAKA

Zamahne sjekirom, a kad tamo guja se povija pod kamenom. A mladić je gleda zadivljeno pa pomisli: ah, krasne li gujice. Gotovo da bih je i kući ponio. Kad to čuje grješna duša u guji, požuri se i pretvori se odmah u ljepoticu.

*Ispred projekcijskog platna izlazi Miranda kao snaha. Osmjehne se.*

### SNAHA

Eto me! Vodi me kući i ženi me!

### BAKA

Sad da je tak momak bio malo mudriji, mahnuo bi sjekirom i viknuo: Bjež' otale zmijurino! Ali momak bijaše dobričina, budalica. A baš mu se i svidjela djevojka, nije mogao znati što joj je ostalo u ustima.

### IVICA

A što joj je ostalo?

### BAKA

I dovede mladić guju-djevojku svojoj majci u kuću.

### SNAHA

Dobar ti dan, svekrvo.

### BAKA

Majka bila stara i mudra i odmah spozna što imade

snaha u ustima.

### ROKO

Ali imala je što?

*Snaha isplazi zmijski jezik prema dečkima. Oni se zaprepaste.*

### BAKA

I počeli oni živjeti zajedno, ali ono zlo i naopako.

Snaha zlobna, okrutna, jezičava…

### SNAHA

Bakice, donesi mi snijega s vrha litice da se umijem.

### BAKA

S vrha litice? Ali, dijete, nema puta u onu visinu.

### SNAHA

Uzmi kozu, neka te vodi. Kuda ona gore, tuda ti naglavce dolje.

*Snaha prasne u smijeh, Mladić u projekciji joj se pridruži.*

### BAKA

Ražalilo se majci što joj se i sin u lice nasmijao. Pođe ona na liticu po snijeg, jer joj nije bilo žao života. Idući putem, htjela se zagrijati pa sakupi nešto pruća i u snijegu zapali plamen…

*Projekcija sjena- Domaći počnu iskrsavati iz vatre.*

### BAKA

Rasplamsale se luči, a iz plamena… iskočili sve sami mužići od jedva po lakta. Na njima kožusi, kapice i opančići crveni kao plamenovi, kosa i brada sivi kao pepeo, a oči žarke kao živi ugljen. Vrte se, smiju i

vrište, prebacuju, cikću od veselja i u kolo hvataju… To su, znate, bili Domaći.

### IVICA I ROKO

Domaći?

### BAKA

A bakici toplo od srca, skoro je i ona zaplesala.

*Projekcija sjena Domaćih se ugasi.*

### BAKA

Kad se vatra ugasila, nestade i Domaćih. Ali eto čuda novoga, ugleda Baka nešto u pepelu. (*sagne se i podigne*) Svračja jaja. Je li moguće? Odnijet ću ih sinu i snahi za večeru. I učini Baka kako je naumila.

*Baka pruži ruku prema snahi i pokaže joj svračja jaja.*

### SNAHA

Svra, svra, svračja jaja…

*Snaha isplazi jezik, zgrabi jaja ravno iz bakine ruke i strpa ih u usta. Baka se okrene sinu.*

### BAKA

Jesi li vidio, sine? Zmijski jezik joj je u ustima. Otpremi je otkud si je doveo.

### SNAHA

Ne slušaj je. To je luda babetina.

### BAKA

I sin svoju majku iz kuće tad istjera.

*Mladić na projekciji pokazuje rukom Baki da ode.*

### BAKA

I ode sirota baka iz kuće, hoda po snijegu žalosna, a hladno i noć se spustila. Kad je došla na jedno strnište, pojavi se pred njom gorostas, visok kao hrast.

*U projekciji sjena pojavi se silueta Stribora.*

### BAKA

To bijaše šumski starješina. Stajao je pored duda tako velikog, da je u njem bilo sedam zlatnih dvorova...

### IVICA

U jednom stablu sedam zlatnih dvorova?

### BAKA

I osmo selo, srebrom ograđeno.

### ROKO

Čovječe!

### STRIBOR (GLAS)

Slušaj me, starice. Ostavi snahu, neka živi u zlobi. A tebi ću lako pomoći. Gledaj tamo ono selo, srebrom ograđeno!

*Projekcija sjena-Siluete mladih ljudi kako plešu kolo uz glazbu.*

### BAKA

I pogleda starica, a kad ono njezino rodno selo u kojemu je mladovala.

### STRIBOR (GLAS)

Uniđi, bakice, kroz ogradicu, pljesni rukama i

pomladit ćeš za pedeset godina.

### BAKA

Razveseli se baka kao nikada, poletje odmah do ogradice, uhvatila se već rukom za kapiju, ali se uto još nečega sjetila.

*Okrene se prema Striboru.*

### BAKA

A što će biti s mojim sinom?

### STRIBOR (GLAS)

Ne budali, bako! Otkud bi ti za svoga sina znala? On će ostati u ovom vremenu, a ti ćeš se vratiti u mladost svoju! Ni znati nećeš za kakvog sina!

*Baka šuti nekoliko trenutaka i gleda pred sebe.*

### BAKA

Hvala ti, dobri gospodaru. Ali ja volim ostati u svojoj nesreći, a znati da imam sina, negoli da mi dadeš sve blago i sve dobro ovoga svijeta.

*Ivica je shvatio da Baka priča o sebi, začuđeno je primi za ruku.*

### IVICA

To ste bili vi!

### BAKA

Kad te sam riječi izrekla, strahovito jeknu cijela dubrava, zanjiše se čitava šuma i zemlja se otvori.

### SNAHA

Kuku meni!

### BAKA

Ciknu snaha pa se opet u zmiju pretvori. Propade u zemlju ogromni dub sa dvorom i selima. Nestade šumski starješina.

### SVESTRAN

Jer je baki bila draža njezina nevolja, nego sva sreća

ovog svijeta.

*Projekcija se ugasi.*

### IVICA

A sin? Što je bilo sa sinom?

*U projekciji se pojavi siluete sina koji klekne i pogne glavu.*

### BAKA

Sin je tada pred majku kleknuo pa je oprost molio. A majka sinu nije ni zamjerila bila.

*Svestran ponovno pogleda u publiku.*

### SVESTRAN

Eto, dragi gledatelji, sad ste čuli sve. Šuma više nije začarana, jer je bakici bila draža njezina nevo…

### BAKA

A ne, varaš se. Šuma je i dalje čarobna.

### IVICA

Zar je?

### BAKA

O da. Još uvijek se tu razna čudesa ukazuju. Svakome po zasluzi. Ako si zao vidjet ćeš guje i zmajeve, a ako si dobar-Domaće!

*Projekcija sjena- Domaći, kaleidoskop boja i šara. Ivica, Roko, Svestran i Baka zadivljeno gledaju. Svestran se tada ponovno okrene prema publici.*

### SVESTRAN

A sad jedno pitanje za naše prijatelje, Roka i Ivicu. Kako se zove ova šuma, a ujedno i bajka u kojoj se nalazimo?

### IVICA

Zove se Šuma….

### ROKO

Šuma….

### SVESTRAN

(*publici*) Možete im slobodno pomoći.

*U ovom trenutku će djeca u publici vjerojatno početi izvikivati Šuma Striborova.*

### ROKO I IVICA

Šuma Striborova!

### BAKA

Bravo, momci!

### SVESTRAN

A sad pogledajte tamo. *(pokazuje prema projekcijskom platnu)*

### ROKO

Prolaz za dalje!

### IVICA

Doviđenja, bakice. Doviđenja, Svestrane!

### ROKO

Do viđenja, Domaći! Vidimo se!

*Baka i Svestran im mašu. Roko i Ivica odlaze.* ***Nastavak na sljedećoj stranici.-***[***3.DIO.***](#_bookmark7)

# DIO

**PUT DO DVORCA**

*Svjetlo na pozornici se prigušuje. Roko i Ivica dolaze. Na projekcijskom platnu ukaže se natpis:*

### ČESTITAMO! USPJEŠNO STE SAVLADALI TUNEL BAJKI

*Roko i Ivica si daju pet.*

### ROKO

Mi rasturamo, čovječe! Samo što još nismo uspjeli

pronaći Mirandu.

### IVICA

Ja još uvijek mislim da sam je vidio u nekim od onih

bajki.

### ROKO

Ma nema šanse. To nije bila ona, pričinilo ti se.

*Pojavi se Svestran u svom originalnom kostimu.*

### SVESTRAN

Ćao, dečki. Dobro došli u Maštaluziju. Ja sam Svestran, tako me zovu jer me ima na sve strane. A tko ste vi?

### ROKO

Pa znamo se!

### SVESTRAN

(*osmjehne se*) Šalim se. Malo humora uvijek lijepo priču pogura.

### IVICA

Ali nama baš nije do šale. Još uvijek nismo uspjeli pronaći našu prijateljicu.

### SVESTRAN

Shvaćam, shvaćam… Zato ste i došli tu. Ja vam, naime, znam gdje je ona.

### ROKO

Znaš gdje je Miranda?

### SVESTRAN

Kako da vam ovo objasnim… Vaša se prijateljica nije

baš lijepo ponašala otkako je došla u Maštaluziju. Odmah je visoko digla nos, samo o sebi pričala, ja, ja, pa ja. I uopće nije marila je li koga povrijedila.

### ROKO

Ma ona se uvijek tako ponaša.

### SVESTRAN

Šteta, baš šteta. To vam kod profesora ne prolazi.

### ROKO

Kod profesora?

### SVESTRAN

Da, profesora Imaginarijusa, poglavara Maštaluzije. Jako ga je rasrdilo Mirandino ponašanje. (*uzdahne*) Uglavnom, Miranda je upala u bajku iz koje će se jako teško izvući.

### IVICA

Miranda je upala u bajku?

### SVESTRAN

Aha. Bajku o razmaženoj djevojčici koja svojom nepažnjom ostane zatočena u…Ma neću vam sad sve ispričati.

### IVICA

Ali, Svestrane!

### SVESTRAN

Ma nema šanse, neke stvari morate sami otkriti.

### ROKO

Ali kako ćemo znati gdje je trebamo tražiti?

### SVESTRANA

Ok, ok, nek vam bude. Miranda je zatočena u začaranom dvorcu. I to na vrhu kule do koje se dolazi tajnim vratima.

### IVICA

A gdje je taj dvorac?

### SVESTRAN

Eno ga!

*Na projekcijskom platnu prikaže se dvorac. Dečki zakorače prema dvorcu, ali Svestran ih zaustavi.*

### SVESTRAN

Polako, ako mislite da je lako doći do tamo, varate se.

*Na projekcijskom platnu obrisi dvorca se smanje, a razdaljina do dvorca poveća.*

### ROKO

Pa kako sad to? Malo prije je bio bliže. To su nekakve vradžbine!

### SVESTRAN

A ne, ne. Kako to u životu biva, za velike stvari treba se malo pomučiti.

*Svestran pucne prstima. Na projekcijskom platnu na kojem ukaže novi generator:*

Link na generator**:**

[**KLIKNI ZA NASTAVAK**](https://perchance.org/mauw4xgdoe)

### SVESTRAN

Ako želite spasiti Mirandu, znate što morate učiniti.

*Ivica i Roko se pogledaju, zatim kliknu na gumb generatora. Otvara se novi prozor:*

**IZABERI PUT DO DVORCA:**

**PUT 1**

**PUT 2**

**PUT 3**

### SVESTRAN

A sad vas pozdravljam, dragi prijatelji. I sretan put, koji god odabrali.

*Svestran odlazi. Ivica i Roko okrenu se prema publici.*

### IVICA

Hoćete li nam pomoći izabrati? Ok. Kad nabrojimo do tri, podignite svoje kartice. Dogovoreno?

### ROKO

Jedan, dva…Tri!

*Djeca podižu kartice s brojevima, a glumci prebrojavaju glasove.*

***Ako ste izabrali PUT 1 prijeđite na stranicu 66. ili kliknite na -***[***PUT 1***](#_bookmark8) ***Ako ste izabrali PUT 2 prijeđite na stranicu 70. ili kliknite na*** [***-PUT 2***](#_bookmark9) ***Ako ste izabrali PUT 3 prijeđite na stranicu 74. ili kliknite na-*** [***PUT 3***](#_bookmark10)

**MOČVARA**

*Ivica i Roko kliknu na Put 1. Ivica pročita natpis:*

### IVICA

Dok se mjesec sjaji kao dukat žut, kroz močvaru treba prokrčiti put.

*Prikaže se projekcija močvare, lopoči, šipražje, čuje se kreketanje žaba.*

### ROKO

Čini se da nismo mogli gore izabrati, skroz ćemo se smočiti… A da probamo birati opet?

### IVICA

Bojim se da to tako ne ide.

### ROKO

A ništa onda, zasučimo nogavice pa preko bare i

močvare.

*Ivica i Roko se krenu probijati kroz močvaru. U jednom trenutku Roko posrne i noga mu propadne u mulj.*

*Ivica ga prihvati.*

### ROKO

Uf, dobro je. Ovaj put sam se izvukao. Moramo paziti gdje gazimo.

### IVICA

Psssst, čuješ li?

### ROKO

Što?

### IVICA

Ovaj zvuk. Kao da neko ispuhuje velike vodene

mjehuriće.

### ROKO

Meni to zvuči kao hrkanje.

*Na projekciji se pojavi silueta vodenjaka koji spava. To je zelen gorostas. Tijelo mu je prekriveno*

*mahovinom. Ima dugu raščupanu kosu i bradu. Roko i Ivica se skamene od straha.*

### ROKO

(*prosikće*) Joj ne, čudovište iz močvare.

### IVICA

Ššššš. To je vodenjak! Ne smijemo ga probuditi.

### ROKO

Ok, ok, samo ćemo produžiti, ali tiho. Slijedi me.

*Roko i Ivica se počnu šuljati pokušavajući koračati što tiše. Odjednom Roko ugazi na žabu i vrisne.*

### ROKO

Mamice! Šta je sad to?

*Žaba zakrekeće. Vodenjak se trgne iz sna.*

### VODENJAK

Ha? Šta?! Tko to mene budi iz vodenog sna?!

### IVICA

(*šapatom*) Sve će bit ok.

### ROKO

(*šapatom*) Zbilja? Što znaš o vodenjacima?

### IVICA

Samo da su to mitološka bića obrasla mahovinom, koja žive u rijekama i barama i jako su opaka.

### ROKO

I kažeš da će bit sve ok!?

### VODENJAK

Čujete što vas pitam, balavci? Zašto ste me probudili?

### IVICA

Oprostite, gospon Vodenjak, nama je jako žao.

### VODENJAK

I meni je jako žao što ću vas morati utopiti.

### ROKO

Nemojte, molim vas!

*Ivica povuče Roka malo sa strane.*

### IVICA

(*tiho*) Sjetio sam se još nečega o vodenjacima. Baka mi je pričala. Oni nisu baš jako pametni.

### ROKO

I kako nam to može pomoći?

### IVICA

Prema legendi čovjek se može osloboditi vodenjaka

ako mu postavi zagonetku koju on ne može pogoditi.

### ROKO

A što ako pogodi?

### IVICA

E onda smo gotovi.

### ROKO

Ok, ok, bez panike. Znaš li neku tešku zagonetku?

### IVICA

Ne mogu se sad ni jedne sjetiti.

### VODENJAK

Što se vas dvojica došaptavate? Dođite ovamo, slijedi

kupanje!

### ROKO

Ja sam se sjetio jedne! (*okrene se vodenjaku*) Gospon vodenjak, mi imamo prijedlog za vas.

### VODENJAK

Ne zanima me!

### ROKO

Ali radi se o zagonetki.

### VODENJAK

Zagonetki? Pa ja volim zagonetke.

### ROKO

E pa super. Onda se možemo se dogovoriti. Mi ćemo

vam sad postaviti zagonetku, ako pogodite….

### VODENJAK

Pogodit ću sigurno. Ja sam jako pametan. Nema toga šta ja znam.

### ROKO

Ok, a ako slučajno pogriješite onda ćete nas pustiti da prođemo do dvorca? Ok?

### VODENJAK

Ma nema šanse da pogriješim. Ali u redu. Dogovorili

smo se. Da čujem. Pucajte.

### ROKO

Evo ovako… Kokoš je. Patka nije. Što je to?

Odgovorite.

### VODENJAK

Kokoš je, patka nije…Kokoš je, patka nije…

### ROKO

Brzo, ne možete sad razmišljat do sutra.

### VODENJAK

U redu, u redu. Odgovorit ću! Kokoš je, patka nije…Pa šta ja znam. Je li to guska?

### ROKO

Ne! Krivo!

### VODENJAK

Pa kako? Je li onda purica?

### IVICA

Ne.

### VODENJAK

Je li labud?

### ROKO

Nije ni labud. Sad nas morate pustiti. Obećali ste.

### VODENJAK

U redu, u redu. Prođite!

*Roko i Ivica odlaze. Vodenjak ostaje sam i razmišlja.*

### VODENJAK

Ma šta im to dođe, tako mi zelene alge i

mahovine…Kokoš je, patka nije? Kokoš je. Patka nije…

*Mrak.*

*Pali se projekcija dvorca- Ivica i Roko trče prema dvorcu.*

### Nastavak na stranici 77. ili kliknite[-DVORAC](#_bookmark11)

**PEĆINA**

*Roko i Ivica zajedno pročitaju natpis.*

### ROKO I IVICA

Ako se želite dobrom nadati, vatrenu pećinu morate

savladati.

*Na projekciji se ukaže ulaz u pećinu.*

### ROKO

Evo ulaza. Bojim se da će biti mračno unutra.

### IVICA

Moramo ući. Nema nam druge. Radi li još baterija?

*Roko upali bateriju i kimne. Ulaze u pećinu. Svjetlo se mijenja. Ivica i Roko se ogledavaju oko sebe.*

### ROKO

Pa i nije toliki mrak.

### IVICA

Ali prilično je vruće.

### ROKO

Stvarno je. Čini se da je ovo vulkanska pećina.

*Sa strane ih zapuhne dim.*

### IVICA

Mislim da moramo hodati po sredini i držat se dalje

od zidova.

*Roko i ivica krenu dublje u pećinu, izbjegavaju dimne zapuhe. Roko se naglo zaustavi.*

### ROKO

Čuješ li?

### IVICA

Čujem nekakvo režanje.

### ROKO

Možda je medvjed.

*Na projekcijskom platnu pojavi se silueta Zmaja. Roko i Ivica vrisnu i zagrle jedan drugog.*

### IVICA

O ne, zmaj!

### ROKO

Misliš da je opasan?

### IVICA

Nekako mi se čini da je.

### ZMAJ

Ma gle ti ova dva momčića, baš će biti fina večerica. Samo da razmislim kako ću vas pripremiti. Mogao bi vas recimo flambirati.

### IVICA

Nemojte, gospon Zmaj.

### ZMAJ

A mogao bih vas i spohati.

### ROKO

Jao, gotovi smo!

### IVICA

*(tiho)* Bit će sve ok.

### ROKO

*(tiho)* Kako to možeš reći? Pa vidiš da će od nas

napraviti pohance.

### IVICA

Baka mi je pričala legendu o zmajevima. Navodno se čovjek može spasiti od zmaja uz pomoć odoljena.

### ROKO

Odoljena? Što je to odoljen?

### IVICA

Biljka kojoj zmajevi ne mogu odoljeti. Kad je pojedu, odmah postaju jako smireni.

### ROKO

Ok, ok, samo postoji jedan problem. Gdje da nađemo

taj odoljen?

### IVICA

Mislim da sam ga vidio na ulazu u pećinu.

### ZMAJ

Momčići? Evo stavio sam ulje da se krčka… Priđite. Što čekate?

### IVICA

(*Roku)* Ok. Ja ću otrčati natrag do ulaza, a ti ostani tu i zapričavaj ga.

### ROKO

Da zapričavam zmaja?!

### IVICA

To nam je jedina šansa da se izvučemo.

### ROKO

Ok, ok. Ali, požuri.

*Ivica otrči natrag prema ulazu. Roko se okrene prema zmaju koji je pripremio kotao za prženje.*

### ROKO

Gospodine Zmaj, ovoga…Smijem vas nešto pitati?

### ZMAJ

Mogao bi dodati i malo maslinovog…

### ROKO

Vi niste pravi zmaj? Je l' tako da niste?

### ZMAJ

Kako to misliš nisam pravi?

### ROKO

Pa ono. Zmajevi zapravo ne postoje. To su samo

izmišljene pričice.

### ZMAJ

(*naceri se*) Izmišljene pričice kažeš? (*počne se uvijati lijevo desno*) Hoćeš da malo riknem vatricu u tebe pa da provjeriš?

### ROKO

Ne, ne, ne treba.

### ZMAJ

Mogu riknut, nema problema. evo samo za tebe.

### ROKO

Nemojte!

*Zmaj svejedno počne uzimati zrak pripremajući se da rikne vatru, odjednom zastane i počne njuškati.*

### ZMAJ

Što to njušim?

*Dotrči Ivica noseći stručak odoljena.*

### ZMAJ

Je li moguće? Moj odoljen! Moja najdraža biljčica!

*Ivica sakrije stručak iza leđa.*

### IVICA

Dobit ćete je, ali najprije nam obećajte da nas nećete spržiti.

### ROKO

Nemoj ga izazivati!

### IVICA

A onda nam obećajte da ćete nas pustiti da prođemo kroz pećinu!

### ZMAJ

Daj mi moju biljčicu!

### ROKO

Daj mu je, Ivice!

*ivica pruža stručak prema projekciji. Zmaj u projekciji zgrabi stručak i strpa ga u ralje. S užitkom žvače.*

### ZMAJ

O moja slatka valerijanica…Kako me samo opušta, kako me smiruje… Ja sam smiren… Totalno sam smiren…

*Zmaj naglo klone i istog trena zahrče.*

### IVICA

Zaspao je.

### ROKO

Što čekamo? Bježimo odavde.

*Roko i Ivica odlaze.*

*Pali se projekcija dvorca- Ivica i Roko trče prema dvorcu.*

### Nastavak na stranici 77. ili kliknite[-DVORAC](#_bookmark11)

**PLANINA**

### ROKO I IVICA

(*čitaju natpis*) Jao onom koji boji se visina, pred vama

je strašna visoka planina….

### IVICA

Bojim se da baš nismo obučeni za planinarenje.

### ROKO

Dobro, možda neće biti tako visoka.

*Prikaže se projekcija planine sa ledenim vrhom.*

### ROKO

O ne, pa ovo je Himalaja, čovječe!

### IVICA

Moramo se popeti. Što nam drugo preostaje?

### ROKO

Ok, ali ja vodim. Moj tata je učlanjen u planinare i naučio me neke stvari o penjanju.

*Krenu se penjati, zapušu se već nakon nekoliko koraka.*

### IVICA

Stvarno je strmo.

### ROKO

I postat će sve strmije što budemo bliže vrhu.

*Počne padati snijeg. Projekcija se mijenja.*

### IVICA

A očito i hladnije! Joj, smrznut ćemo se.

*Na projekciji se pojavi div Ledan. Visoki gorostas odjeven u odijelo od leda, smrznute bijele brade.*

### DIV LEDAN

Stoj! Ni koraka dalje!

*Ivica i Roko se stisnu jedan uz drugoga.*

### DIV LEDAN

Ja sam div Ledan, poglavar ledenog carstva. A tko ste vi?

### ROKO

Ja sam R…R…Roko.

### IVICA

A ja I..Ivica. Ž…Željeli bismo doći do d..dvorca.

### DIV LEDAN

Preko moje planine?!

### IVICA

Da, ovoga, znate…Tamo je zatočena naša prijateljica.

Htjeli bi je spasiti.

### DIV LEDAN

Ne znam kako ste vi to sebi zamislili.

### ROKO

Nismo mi ništa zamislili. Takav smo put dobili.

### DIV LEDAN

Eh, bojim se da za vas ovdje priča završava. Živ čovjek ne može izdržati ovu hladnoću.

### ROKO

O ne! Meni su se već ruke sledile. Ne osjećam ih!

### IVICA

Dive Ledane, molimo vas, pomozite! Miranda nas treba.

### ROKO

M…m…moramo je spasiti. Ne…ne…ne smijemo se smrznuti.

### DIV LEDAN

(*uzdahne*) U redu. Mogu vam dati saonice da se spustite s druge strane planine.

### IVICA

Možete?

### DIV LEDAN

Ali najprije morate pokazati svoje znanje. Postavit ću vam tri ledena pitanja. Ako točno odgovorite dobit ćete saonice. Ako ne, pretvorit ćete se u ledene statue. Spremni?

*Ivica i Roko kimaju glavama.*

### DIV LEDAN

Prvo ledeno pitanje. Koliko snježna pahulja ima

krakova?

### IVICA

Snježna pahulja?

### ROKO

Brzo, sjeti se! Meni se mozak već skoro smrznuo.

### IVICA

Mislim da je šest. Da. Snježna pahulja ima šest

krakova.

### DIV LEDAN

Odgovor je točan. Drugo ledeno pitanje. Kako se zove djevojčica iz bajke Snježna Kraljica?

### IVICA

Jao, ne mogu se sjetiti… od hladnoće ne mogu razmišljati…

### ROKO

Da nije Janica?

### IVICA

Nije Janica….Djevojčica iz bajke Snježna kraljica zove se…

*U ovom trenutku bi djeca u publici mogla početi izvikivati ime-Gerda.*

### IVICA I ROKO

Gerda! Zove se Gerda!

### DIV LEDAN

Tako je. A sad treće, posljednje pitanje. Što je lakše,

voda ili led?

### IVICA

Čekajte da razmislim… Led pliva na vodi. Znači da je lakši od nje. Odgovor je led!

*U tom trenutku pred njih dokližu saonice.*

### ROKO

Hvala vam, dive Ledane.

### DIV LEDAN

Sretno, momci. I pazite kako vozite.

*Roko i Ivica sjedaju na sanjke. Pali se projekcija dvorca-sanjkaju se prema Maštaluzijskom dvorcu.*

**Nastavak na stranici 77. ili kliknite**[-DVORAC](#_bookmark11)

# DIO

**DVORAC**

*Roko i Ivica ulaze u dvorac. Ogledavaju se začuđeno oko sebe.*

### ROKO

Čovječe! Ovaj dvorac je ogroman. Kladim se da ima sto soba.

### IVICA

Moramo pronaći vrata koja vode u kulu. Tako nam je

Svestran rekao.

### ROKO

Znam. Ali odakle da krenemo?

*Na projekcijskom platnu prikaže se generator:*

link na generator:

[**IZABERITE SOBU:**](https://perchance.org/rfrkqo8wnw)

**ATELJE**

**GLAZBENA SOBA**

**KNJIŽNICA**

### IVICA

Izgleda da ćemo opet morati birati.

***Napomena: U dvorcu je ukupno 9 soba. Generator za odabir soba pojavit će se 3 puta, tako da protagonisti do pronalaska vrata koja vode u kulu moraju proći kroz najmanje 3 sobe. Prema željama glumaca i njihovom dogovoru s publikom, u nekim predstavama može se istražiti i još pokoja soba.***

***Sobe u dvorcu su fiktivne i izmjenjuju se uz pomoć slika, boja i silueta na projekcijskom platnu.***

***U prve tri sobe (Atelje, Glazbena soba i Knjižnica) protagonisti susreću kostimirane likove i razgovaraju s njima, dok kroz ostalih 6 soba samo prolaze bez predugog zadržavanja.***

### ROKO

Što misliš gdje bi mogla biti ta vrata?

### IVICA

Ne znam. Možda u knjižnici?

### ROKO

Tebi su samo knjige na pameti. A zašto ne bi ušli glazbenu sobu?

### IVICA

Ili u atelje?

### ROKO

Mislim da je najbolje da pitamo naše prijatelje.

### IVICA

Slažem se. (*publici*) Sad vas molimo da uzmete kartice

na kojima su strelice. Ako mislite da trebamo ići u

knjižnicu okrenite strelicu na onu stranu (*pokazuje na desno)*

### ROKO

Ako mislite da trebamo ići u atelje, okrenite strelice prema tamo (*pokazuje na lijevo*)

### IVICA

A svi oni koji misle da bi trebali ići u glazbenu sobu neka okrenu strelice prema gore. Može?

Dogovoreno? Na tri podignite vaše strelice. Jedan…

### ROKO

Dva…

### ROKO I IVICA

Tri!

*Djeca podižu strelice. Slijedi prebrojavanje glasova. Nakon odabira glumci stisnu odabrani gumb generatora.*

***Ako ste izabrali Atelje prijeđite na stranicu 79. ili kliknite na****-*[***ATELJE***](#_bookmark12)

***Ako ste izabrali Glazbenu sobu prijeđite na stranicu 83. ili kliknite na***[*-****GLAZBENA SOBA***](#_bookmark13)

***Ako ste izabrali Knjižnicu prijeđite na stranicu 86. ili kliknite na*** [***-KNJIŽNICA***](#_bookmark14)

**[ATELJE](#_bookmark12)**

*Dječaci ulaze u atelje. Posvuda su reprodukcije autoportreta poznatih slikara; Rembrandt, Monet, Frida Kahlo. Tri portreta: Leonardo da Vinci, Van Gogh i Slava Raškaj su zapravo žive slike. (Glumci koji su provukli svoja lica i ruke kroz otvore na slikama). Ivica i Roko se ogledavaju oko sebe.*

### IVICA

Koliko slika!

### ROKO

Tko su ti ljudi?

### IVICA

Mislim da piše na slikama…(*približi se jednoj slici*) Ovo ovdje je Rembrandt.

### ROKO

Ovaj ovdje s bradom je Monet.

*Ivica staje pred autoportret Leonarda da Vincija.*

### IVICA

A ovo je…

### LEONARDO

Hej, mali! Što hoćeš ti?!

*Ivica vrisne i odmakne se. Odjednom oživi i autoportret Van Gogha.*

### VAN GOGH

Očito je maca jezik popapala.

*Roko koji je stajao pored Van Goghovog autoportreta također uplašeno vrisne.*

### VAN GOGH

Što je, momci? Pa nije valjda da se bojite slavnih

slikara?

### IVICA

O…oni su živi!

### ROKO

Izgleda.

### LEONARDO

Samo da se zna. Ja nisam samo slikar, već i kipar,

graditelj, inženjer, pisac i izumitelj.

### VAN GOGH

Hvalite me usta moja.

### LEONARDO

Šuti, mazalo. (*pruži Ivici ruku*) Leonardo da Vinci. Drago mi je.

### IVICA

O…O…Ovoga. Ja sam Ivica.

### ROKO

A ja Roko.

### VAN GOGH

Ja sam Vincent. Poznatiji kao Van Gogh. Ako nije tajna, što vi, momci, tražite tu?

### IVICA

Vrata…tražimo vrata koja vode u kulu. Znate li možda

gdje se nalaze?

### LEONARDO

Ja ih nisam slikao, jesi možda ti, Vincente? Što uopće pitam? Pa ti slikaš samo suncokrete.

### VAN GOGH

A što fali suncokretima? Kladim se da će za jedno dvjesto-tristo godina svaka kuća imati jedan moj suncokret na zidu.

### LEONARDO

Ma kako da ne.

### ROKO

Znači ne znate gdje bi se mogla nalaziti ta vrata?

### IVICA

U kuli je zatvorena naša prijateljica i mi je moramo

spasiti.

*Oživi i autoportret Slave Raškaj ona počne upotrebljavati znakovni jezik. (rukama pokazuje na sebe pa na svoju glavu i usne)*

### ROKO

Što ova gospođa radi?

### LEONARDO

To je slavna slikarica Slava Raškaj. Ona je nijema.

### IVICA

Kao da nam nešto pokušava reći.

### VAN GOGH

Upravo tako. Ona vam i govori. Ako ne znate znakovni jezik mogu vam ja prevoditi.

### IVICA

Hoćeš li?

*Slava nastavlja pokazivati rukama.*

### VAN GOGH

Nema problema…Kaže da je čula za vašu

prijateljicu….Ona je upala u bajku iz koje ne može izaći. Zar ne?…

### ROKO

Da, tako je.

### VAN GOGH

…To joj se dogodilo zbog njene nepromišljenosti. Nije slušala svoje srce…Nažalost ne zna gdje su vrata koja vode u kulu. To ćete morati sami otkriti…

### IVICA

Ah, hvala vam svejedno.

*Slava zatim pokaže prema projekcijskom platnu.*

### ROKO

Što je sad rekla?

### LEONARDO

Pa ovo ste mogli i sami shvatiti. Pokazuje vam gdje da pogledate.

*Ivica i Roko se okrenu i ugledaju generator:*

*link na generator*:

[**OPET IZABERITE SOBU:**](https://perchance.org/d1yvbgvih7)

**BLAGOVAONICA**

**ZVJEZDARNICA**

**SOBA IGRAČAKA**

### IVICA

Novi odabir!

### ROKO

Možda da odemo u blagovaonicu, ha? Ja sam malo ogladnio.

### IVICA

Ne možeš sad misliti na sebe. Po meni bi trebali ići u

zvjezdarnicu.

### ROKO

A zašto ne u sobu igračaka? Možda se tamo kriju vrata? *(portretima)* Što vi mislite?

*Svo troje slegnu ramenima. Roko i Ivica pogledaju u publiku.*

### IVICA

Onda nam opet vi pomozite.

### LEONARDO

Ako mislite da bi Roko i Ivica trebali ići u blagovaonicu okrenite strelice na onu stranu. (*pokazuje na lijevo*)

### VAN GOGH

Ako mislite da bi trebali ići u zvjezdarnicu okrenite strelice prema gore.

### IVICA

Ako mislite da bi trebali ići u sobu igračaka, okrenite

ih prema tamo.

*Slava Raškaj pokazuje na desnu stranu.*

### ROKO

Spremni?...Jedan, dva…TRI!

*Djeca podižu strelice u zrak. Prebrojavaju se glasovi.*

***Ako ste izabrali Blagovaonicu prijeđite na stranicu 89. ili kliknite na*** *-*[***BLAGOVAONICA***](#_bookmark15) ***Ako ste izabrali Zvjezdarnicu prijeđite na stranicu 90. ili kliknite na*** [***-ZVJEZDARNICA***](#_bookmark16) ***Ako ste izabrali Sobu igračaka prijeđite na stranicu 92. ili kliknite na***[*-****SOBA IGRAČAKA***](#_bookmark17)

[**GLAZBENA SOBA**](#_bookmark13)

*Ivica i Roko ulaze u glazbenu sobu. Svjetlo se mijenja. Okolo je poslagano nekoliko instrumenata npr.: violina, gitara, činele…Troje glumaca obučeni u kostime glazbenih instrumenata (viole, klarineta i bubnja) također su oslonjeni na zid, ili leže na podu.*

### ROKO

Koliko instrumenata ima tu! Što kažeš da malo

zasviramo?

### IVICA

Mislim da ih ne bi smjeli dirati.

### ROKO

Zašto ne?

### IVICA

To su skupocjeni instrumenti. Osim toga ti ne znaš

svirati na njima.

### ROKO

Znam bubnjati!

*Roko uzima bat i udari bubanj po trbuhu. Bubanj se odjednom uspravi u sjedeći položaj.*

### BUBANJ

Zašto me budite?!

*Roko i Ivica vrisnu i padnu na stražnjice. Probude se Viola i Klarinet.*

### VIOLA

Kakva je to buka?

### KLARINET

Stvarno! Gdje vam je pristojnost?

### IVICA

Oprostite.

*Roko ponovno uzima bat i udari po trbuhu bubnja. On mu preotme bat iz ruke.*

### BUBANJ

Mali, prestani!

### ROKO

Boli te kada bubnjaju po tebi?

### BUBANJ

Ne boli, ali želim spavati.

### VIOLA

I ja isto.

### KLARINET

Mi smo jučer svirali u dvorskoj filharmoniji.

### VIOLA

(*zijeva*) I strašno smo umorni.

### IVICA

Nama je jako žao što smo vas probudili.

### KLARINET

U redu. A sad tišina. Tko će odsvirat uspavanku da

možemo ponovno zaspati?

### BUBANJ

Ja nisam baš predodređen za uspavanke.

### VIOLINA

U redu. Ja ću svirati Brahmsa.

*Viola uzima gudalo i zasivira, začuje se melodija Brahmsove uspavanke-* [*link*](https://www.youtube.com/watch?v=t894eGoymio)*.*

*Instrumenti počnu lagano tonuti u san.*

### IVICA

Čekajte, čekajte, nemojte još zaspati, molimo vas.

### ROKO

Morate nam pomoći.

### IVICA

Tražimo vrata koja vode u kulu. Jeste li ih možda

vidjeli?

### BUBANJ

Ah, kako su ovi dječaci naporni. Ne, ne znamo gdje su

ta vrata.

### KLARINET

Ne znamo ni gdje je kula.

### VIOLA

Istina. Nikad nismo gore svirali.

### IVICA

Čini se da ih nikad nećemo pronaći.

### ROKO

Ma hoćemo ne brini.

*Viola ponovno uzima gudalo i zasvira. Nastavlja se melodija Brahmsove uspavanke. Roko tada ugleda novi generator na projekcijskom platnu:*

*link na generator*:

[**OPET IZABERITE SOBU:**](https://perchance.org/d1yvbgvih7)

**BLAGOVAONICA**

**ZVJEZDARNICA**

**SOBA IGRAČAKA**

### ROKO

Eto vidiš. Novi odabir. Da probamo u sobi igračaka? Možda bi tamo mogla biti vrata.

### IVICA

Isto tako bi mogla biti i u zvjezdarnici.

### ROKO

Ili u blagovaonici. Što vi mislite…(*okrene se i shvati da su instrumenti zaspali)* Ah, od njih nikakve koristi. (*okrene se publici*) Najbolje da mi opet zamolimo naše prijatelje za pomoć. Ako mislite da bi trebali ići u blagovaonicu okrenite strelice na onu stranu. (*pokazuje na lijevo*)

### IVICA

Ako mislite da bi trebali ići u zvjezdarnicu okrenite

strelice prema gore.

### ROKO

Ako mislite da bi trebali ići u sobu igračaka, okrenite

ih prema tamo. Spremni? Jedan, dva, tri!

*Djeca podižu strelice. Glumci prebrojavaju glasove.*

***Ako ste izabrali Blagovaonicu prijeđite na stranicu 89. ili kliknite na*** *-*[***BLAGOVAONICA***](#_bookmark15) ***Ako ste izabrali Zvjezdarnicu prijeđite na stranicu 90. ili kliknite na*** [***-ZVJEZDARNICA***](#_bookmark16) ***Ako ste izabrali Sobu igračaka prijeđite na stranicu 92. ili kliknite na***[*-****SOBA IGRAČAKA***](#_bookmark17)

[**KNJIŽNIC****A**](#_bookmark14)

*Ivica i Roko ulaze u knjižnicu. Pred njima je polica s knjigama na kotačićima.*

### ROKO

Uh, koliko knjiga. Možda je i ona tvoja tu.

### IVICA

Ne vjerujem. Moja je ostala u staroj kući. Ali možda među ovim knjigama možemo pronaći onu koja nas zanima.

### ROKO

Ne kužim. Na koju misliš?

### IVICA

Pa knjigu u kojoj je Mirandina bajka. Možda u njoj piše gdje su vrata koja vode u kulu.

### ROKO

Vidiš, vidiš, to si dobro zaključio.

*Dečki prilaze polici i kreću pretraživati knjige.*

### ROKO

Kakve su ovo čudne knjige. Kao da su pisane rukom.

### IVICA

To je zato što su stare!

*Roko krene vratiti knjigu na policu, kad pogleda kroz procijep i lecne se.*

### ROKO

O! (*šapatom*) Mislim da je netko tu.

### IVICA

(*šapatom*) Gdje?

### ROKO

(*šapatom*) Tu iza police.

*Polica s knjigama se pomiče. Iza nje ukažu se Andersen i Perrault koji sjede za stolom i igraju šah. Pored njih sjedi Ivana Brlić Mažuranić, ona piše na svesku papira. Pisci ugledaju dječake.*

### IVANA

O, pa mi imamo posjetitelje.

### ANDERSEN

Ja sam na potezu.

### PERRAULT

Znam. I već dva sata razmišljaš.

### IVANA

Dečki, nemojte se bojati. Priđite. Ja sam Ivana Brlić Mažuranić. Ali možete me zvati teta.

### IVICA

Znam. Vi ste ona teta koja piše bajke. Ja sam Ivica, a

ovo je Roko.

### IVANA

A ovo su gospodin Perrault i gospodin Andersen.

*Perrault i Andersen samo progunđaju pozdrav i nastave gledati u šahovsku ploču.*

### IVANA

Možemo li vam kako pomoći?

### ROKO

Pa zapravo mogli bi. Mi tražimo našu prijateljicu koja

je upala u bajku.

### IVANA

Djevojčica koja je upala u bajku? Kako zanimljivo. Ja

tu bajku nisam zapisala. Jesi li ti, Charles?

*Perrault odmahuje glavom.*

### IVANA

A ti, Kristijane?

### PERRAULT

Bolje za tu curu da nije on. Njegove bajke sve imaju

tužan kraj.

### ANDERSEN

Nije istina. Nemaju sve. I ne, nisam zapisao bajku o

djevojčici koja je upala u bajku.

### IVANA

Onda je to vjerojatno neka sasvim nova bajka.

### IVICA

Ali ne razumijete. Miranda je zatočena u kuli i možda je upravo u opasnosti. Kako ćemo joj pomoći, ako ne znamo kako priča završava?

### IVANA

Život je također neispričana bajka, nitko ne zna kako završava. Snaći ćete se vi, uopće ne sumnjam.

### IVICA

A možete li nam dati neki savjet? Gdje da krenemo

dalje?

### PERRAULT

Samo širom otvorite oči.

### ANDERSEN

Pustite maštu da se razigra.

### IVANA

I slijedite svoje srce. Ono će vam pokazati pravi put.

*Roko je u međuvremenu ponovno pomaknuo policu s knjigama iza koje se sad ukazao novi generator:*

*link na generator*:

[**OPET IZABERITE SOBU:**](https://perchance.org/d1yvbgvih7)

**BLAGOVAONICA**

**ZVJEZDARNICA**

**SOBA IGRAČAKA**

### ROKO

Ivice, pogledaj što sam našao!

### IVICA

Novi odabir! Gdje da odemo sad?

### ROKO

Da probamo u sobi igračaka? Možda bi tamo mogla

biti vrata.

### IVICA

Isto tako bi mogla biti i u zvjezdarnici.

### ROKO

Ili u blagovaonici.

### IVANA

U redu, djeco, pomozite. Ako mislite da bi Roko i Ivica trebali ići u blagovaonicu okrenite strelice na onu stranu. (*pokazuje na lijevo*)

### PERRAULT

Ako mislite da bi trebali ići u zvjezdarnicu okrenite strelice prema gore.

### ANDERSEN

Ako mislite da bi trebali ići u sobu igračaka, okrenite

strelica na onu stranu. (*pokazuje na desno*)

### ROKO

Spremni? Jedan, dva… Tri!

*Djeca podižu strelice. Ivica, Roko i pisci prebrojavaju glasove.*

***Ako ste izabrali Blagovaonicu nastavite na ovoj stranici.***

***Ako ste izabrali Zvjezdarnicu prijeđite na stranicu 90 ili kliknite na*** [***-ZVJEZDARNICA***](#_bookmark16)

***Ako ste izabrali Sobu igračaka prijeđite na stranicu 92 ili kliknite na*** *–* [***SOBA IGRAČAKA***](#_bookmark17)

**[BLAGOVAONICA](#_bookmark15)**

*Ivica i Roko ulaze u blagovaonicu, na projekciji se vidi bogato postavljen stol s raznim delicijama.*

### ROKO

Joj, kako sam gladan!

### IVICA

I ja. Misliš da bi mogli samo malo prezalogajiti?

### ROKO

Možemo probati malo kolača. Tko će nam zamjeriti?

### IVICA

Ima i limunade. Pogledaj!

*Ivica i roko se zalete prema projekciji. U tom trenutku projekcija se mijenja i ukaže se starinski sat koji počne odbijati vrijeme. Roko i Ivica se skamene.*

### ROKO

Što je sad ovo?

### IVICA

Ovo je je definitivno upozorenje da moramo požuriti.

### ROKO

Da, Miranda je sigurno u opasnosti.

*Slika se ponovno mijenja i ukaže se novi generator:*

*link na generator*:

[**I OPET IZABERITE SOBU:**](https://perchance.org/v4dj0s0ukc)

**SPAVAONICA**

**PODRUM**

**LABORATORIJ**

### IVICA

Još jedan odabir. Gdje da sad odemo?

*Okrenu se publici.*

### ROKO

Prijatelji, pomozite. Ako mislite da bi trebali ići u spavaonicu onda okrenite strelice na onu stranu (*pokazuje na lijevo*)

### IVICA

Ako mislite da bi tajna vrata mogla biti u podrumu okrenite strelice prema dolje.

### ROKO

A ako mislite da se vrata nalaze u laboratoriju okrenite strelice prema tamo.(*pokazuje na desno*)

### IVICA

U redu. Jesmo spremni? Jedan, dva, tri!

*Djeca podižu kartice, a glumci prebrojavaju glasove.*

***Ako ste izabrali Spavaonicu prijeđite na stranicu 93. ili kliknite na****-*[***SPAVAONICA***](#_bookmark18)

***Ako ste izabrali Podrum prijeđite na stranicu 95. ili kliknite na****-* [***PODRUM***](#_bookmark19)

***Ako ste izabrali Laboratorij prijeđite na stranicu 97. ili kliknite na****-* [***LABORATORIJ***](#_bookmark20)

**[ZVJEZDARNICA](#_bookmark16)**

*Projekcija zvjezdano nebo. Roko i Ivica ulaze. Zadivljeno se okreću oko sebe.*

### ROKO

Wow, koliko zvijezda! Vidi, ono je tamo veliki medvjed!

### IVICA

Gdje?

### ROKO

Vidiš tamo. A tamo je Mali medvjed. Na njegovom repu je zvijezda Sjevernjača.

### IVICA

Kako je prekrasna!

### ROKO

Moj tata zna puno o zvijezdama. On me sve to

naučio.

### IVICA

Misliš da su zvijezde čarobne?

### ROKO

Kako misliš čarobne?

### IVICA

Ne znam. Izgledaju kao da bi mogle biti.

### ROKO

Pa mogle bi, da…

*U tom trenutku projekcija se mijenja i ukaže se starinski sat koji počne odbijati vrijeme. Roko i Ivica se*

*skamene.*

### ROKO

Što je sad ovo? Gdje su nestale zvijezde?

### IVICA

Sjevernjača se pretvorila u sat. Možda je to upozorenje da moramo požuriti.

### ROKO

Da, Miranda bi mogla biti u opasnosti.

*Slika se ponovno mijenja i ukaže se novi generator:*

*link na generator*:

[**I OPET IZABERITE SOBU:**](https://perchance.org/v4dj0s0ukc)

**SPAVAONICA**

**PODRUM**

**LABORATORIJ**

### IVICA

Gdje ćemo sad?

### ROKO

*(publici)* Pomozite nam. Gdje mislite da bi se mogla nalaziti tajna vrata koja vode u kulu? Ako mislite da bi mogla biti u spavaonici onda okrenite strelice na onu stranu (*pokazuje na lijevo*)

### IVICA

Ako mislite da su u podrumu okrenite strelice prema dolje.

### ROKO

A ako mislite da bi ipak trebali istražiti laboratorij okrenite strelice prema tamo. (*pokazuje na desno*)

### IVICA

U redu. Jesmo spremni?

### ROKO

Jedan, dva….Tri!

*Djeca podižu kartice, a glumci prebrojavaju glasove.*

***Ako ste izabrali Spavaonicu prijeđite na stranicu 93. ili kliknite na****-*[***SPAVAONICA***](#_bookmark18)

***Ako ste izabrali Podrum prijeđite na stranicu 95. ili kliknite na****-* [***PODRUM***](#_bookmark19)

***Ako ste izabrali Laboratorij prijeđite na stranicu 97. ili kliknite na****-* [***LABORATORIJ***](#_bookmark20)

**SOBA IGRAČAKA**

*Ivica i Roko ulaze u sobu igračaka. Posvuda su starinske igračke; konjić za ljuljanje, porculanska lutka, vlak, stari plišani medo, zvrk…*

### ROKO

Koliko igračaka! Gle kakav vlak! A pogledaj onog konjića. Što misliš da se malo poigramo?

### IVICA

Pa dobro…Možda samo malo.

*Krenu prema igračkama. Roko sjedne na drvenog konjića, a Ivica počne vrtjeti zvrk. Odjednom začuju starinski sat koji počne odbijati. Trgnu se.*

### ROKO

Što je to?

### IVICA

Možda je upozorenje da se moramo požuriti.

### ROKO

Da, možda to znači da je Miranda u opasnosti.

*Ustaju i dolaze do starinskog sata. (projekcija) Slika se mijenja i ukaže se novi generator:*

*link na generator*:

[**I OPET IZABERITE SOBU:**](https://perchance.org/v4dj0s0ukc)

**SPAVAONICA**

**PODRUM**

**LABORATORIJ**

### IVICA

Još jedan odabir. Gdje ćemo sad?

*Okrenu se publici.*

### ROKO

Pomozite. Gdje mislite da bi se mogla nalaziti vrata koja vode u kulu? Ako mislite da bi mogla biti u spavaonici onda okrenite strelice na onu stranu *(pokazuje na lijevo*)

### IVICA

Ako mislite da bi mogla biti u podrumu okrenite strelice prema dolje.

### ROKO

A ako mislite da se vrata nalaze u laboratoriju okrenite strelice prema tamo. (*pokazuje na desno*)

### IVICA

U redu. Spremni? Jedan, dva…Tri!

*Djeca podižu kartice, a glumci prebrojavaju glasove.*

***Ako ste izabrali Spavaonicu nastavite čitati na ovoj stranici.***

***Ako ste izabrali Podrum prijeđite na stranicu 95. ili kliknite na****-* [***PODRUM***](#_bookmark19)

***Ako ste izabrali Laboratorij prijeđite na stranicu 97. ili kliknite na****-* [***LABORATORIJ***](#_bookmark20)

**[SPAVAONICA](#_bookmark18)**

*Ivica i Roko ulaze u spavaonicu. Posvuda okolo pobacani su veliki jastuci i jorgani. Ivica i Roko s čežnjom*

*gledaju u njih.*

### ROKO

Ovo jastuci izgledaju jako mekani.

### IVICA

Aha. Je l' se tebi spava?

### ROKO

Ma kakvi spava! Meni se nikad ne spava! Ja se želim

igrati!

*roko zgrabi jedan jastuk i počne udarati Ivicu.*

### IVICA

Šta radiš?

*Roko ga ponovno udara jastukom, Ivica također zgrabi jastuk pa i on udari Roka. Perje počne letjeti. Dječaci se smiju i igraju. Odjednom padaju na pod, i dalje se smiju. Tada im se oči krenu sklapati. Počnu zijevati. Najprije zijevne Roko, a zatim i Ivica.*

### ROKO

A da ipak malo zaćorimo?

### IVICA

Možda samo malčice…samo pet minuta…

*Obojica legnu i zaspu. U projekciji se pokaže Mirandina silueta i začuje se njen tihi, prigušeni glasić.*

### MIRANA (GLAS)

Iviceeee….Rokooooo….Spasite me!

*Roko i Ivica se trgnu iz sna. Mirandina projekcija se ugasi.*

### ROKO

Jesi li čuo?

### IVICA

Mislim da nas je Miranda dozivala.

### ROKO

Vrata su sigurno negdje u blizini.

*Brzinski počnu odmicati jastuke i jorgane, sve dok se pred njima ne ukažu vrata. (projekcija) Roko i Ivica se značajno pogledaju i kimnu jedan drugome. Zatim zakorače prema vratima.*

*Zatamnjenje.*

***Nastavak na stranici 98. ili kliknite na-***[***KULA.***](#_bookmark21)

**[PODRUM](#_bookmark19)**

*Ivica i Roko ulaze u podrum. Pozornica je zamračena. Na sredini je okrugli bunar. Dječaci se ogledavaju oko sebe pomalo uplašeno.*

### ROKO

Ovdje je ipak malo jezivo. Možda nismo trebali doći u

podrum.

### IVICA

I ja mislim. Najbolje da se vratimo gore i potražimo

neku drugu sobu.

### ROKO

Da, tako je najbolje.

*Roko i Ivica krenu izaći kad se začuje tihi, prigušeni Mirandin glasić.*

### MIRANA (GLAS)

Iviceeee….Rokooooo….Spasite me!

*Roko i Ivica se trgnu.*

### ROKO

To je Miranda!

### IVICA

Odakle se to čuje njen glas?

### ROKO

Mislim da je iz bunara.

### IVICA

Nemoguće. Svestran je rekao da se nalazi u kuli, ne u

bunaru.

### ROKO

Ja ću ipak proviriti, da budemo sigurni.

*Roko oprezno prilazi bunaru i nadviri se u njega.*

### ROKO

Ivice. Vidim vrata!

### IVICA

Ma što govoriš?

### ROKO

Bunar uopće nije toliko dubok. Možda samo metar i

pol i nema vode u njemu, nego su dolje vrata. Pogledaj!

*Ivica se nagne.*

### IVICA

Da, stvarno, to su vrata. Misliš da vode u kulu?

*Ponovno se začuje Mirandin glas.*

### MIRANA (GLAS)

Iviceeee….Rokooooo….

*Ivica i Roko se značajno pogledaju, a onda se penju preko ruba bunara i zajedno skoče u njega.*

*Zatamnjenje.*

***Nastavak na stranici 98. ili kliknite na-***[***KULA.***](#_bookmark21)

**[LABORATORIJ](#_bookmark20)**

*Ivica i Roko ulaze u laboratorij. Posvuda su staklenke s tekućinom fluorescentnih boja. Ivica i Roko ih fascinirano promatraju.*

### IVICA

Ovo je sto posto laboratorij nekog čarobnjaka.

### ROKO

Možda od onog profesora kojeg je Svestran

spominjao.

### IVICA

Da, to je sigurno njegov laboratorij. A gdje je on? Možda bi ga mogli priupitat gdje su ta vrata koja vode u kulu.

### ROKO

I misliš da bi nam samo tako rekao? Nema šanse. Pa on je ljut na Mirandu. Sigurno je smućkao neki čarobni napitak i dao ga Mirandi da popije …(*dosjeti se*) Znam! Možda bi i mi trebali napravit neki napitak, da poništimo čaroliju.

### IVICA

Ne, Roko.

### ROKO

Zašto ne?

### IVICA

Kao prvo, ne smijemo dirati ono što nije naše, a kao

drugo, ne znam o ništa o čarobnim napitcima.

### ROKO

Možda ti ne znaš, ali ja imam petaka iz kemije.

*Roko uzima jednu epruvetu i istrese iz nje sadržaj u neku staklenku.*

### IVICA

Što radiš!?

*Nastane lagana eksplozija i dim. Obojica začepe uši rukama i čvrsto stisnu oči.*

### ROKO

O ne, sad smo nadrapali!

*Roko prvi otvori jedno oko zaškilji. Ugleda vrata koja su se pojavila kroz oblak dima (projekcija) Otvori širom oba oka.*

### ROKO

Ivice! Pogledaj!

### IVICA

Neću ništa gledati! Što ako me taj dim ugrize za oči?

### ROKO

Ali pogledaj, to su vrata!

*Ivica odmah otvori oči. Ozari se.*

### IVICA

To su stvarno vrata!

### ROKO

Našli smo ih!

*Pogledaju se ushićeno, a zatim se prime za ruke i krenu prema vratima.*

*Zatamnjenje.*

***Nastavak na ovoj stranici.***

**[KULA](#_bookmark21)**

*Pozornica je u polumraku. Ivica i Roko popeli su se u kulu. Zadihani su. Ne primjećuju da u jednom kutu stoji Miranda, nepomična kao statua i gleda pred sebe. Na prvi pogled i publici treba djelovati kao kip sve dok joj se ne obrate. U stražnjem dijelu pozornice je ormar iz Stare kuće, ali ni ormar nije odmah uočljiv.*

### ROKO

Čovječe, koliko je to bilo stepenica. Sigurno tisuću.

### IVICA

Možda i više.

### ROKO

Jesmo li sada tu? U čarobnoj kuli?

### IVICA

Čini se da jesmo.

### ROKO

Mislim da ovdje nema nikoga.

### IVICA

Da, tu je samo ovaj kip.

### ROKO

Možda je sve ovo bila prevara.

### IVICA

Misliš?

*Pojavi se Svestran.*

### SVESTRAN

Zar mislite da bih vam ja lagao?

### IVICA

Svestrane!

### ROKO

Nemaš pojma kako smo se namučili da dođemo tu.

Pretražili smo sto soba.

### IVICA

Da! I putovali kroz močvaru. (popeli se preko strašno visoke planine) (prošli kroz vatrenu pećinu)

### SVESTRAN

Rekao sam vam. Za velike stvari treba se potruditi.

### ROKO

Ali Miranda nije tu!

### SVESTRAN

Tko kaže da nije?

*Pojavi se Hilda u svom originalnom kostimu vile. Dječaci pohrle prema njoj, ali onda zastanu.*

### IVICA

Ovo nije Miranda.

### HILDA

Ne, dragi dečki. Ja sam vila, zovem se Hilda, ali mi se već znamo, zar ne?

*Odjednom sijevne munja. Začuje se grom i u oblaku dima pojavi se profesor Imaginarijus.*

### IMAGINARIJUS

A ja sam profesor Imaginarijus, vrhovni poglavar

Maštaluzije.

### IVICA

Vi…vi ste čarobnjak koji je začarao Mirandu?

### IMAGINARIJUS

Ne, varate se dečki.

### IVICA

Ali mislili smo da ste vi uvukli Mirandu u neku bajku.

*Imaginarijus odmahuje glavom.*

### IMAGINARIJUS

Miranda se sama uvukla u nju. U bajku o kamenoj princezi.

### ROKO

Kamenoj princezi?

### IMAGINARIJUS

Da. Želite je čuti?

*Roko i Ivica kimnu glavama.*

### IMAGINARIJUS

Bila jednom princeza koja je bila jako ohola.

### HILDA

Najvažnije joj je bilo što drugi misle o njoj i zahtijevala je da joj se svi dive. Stalno se hvalila, uzdizala svoje vrline, a drugima se rugala.

### SVESTRAN

Nazivala je svoje prijatelje svakakvim pogrdnim imenima i dok su se oni pred njom crvenili i saginjali glave, princeza im se smijala.

### IMAGINARIJUS

Zapravo, prava je istina da je princeza bila jako nesigurna.

### IVICA

Nesigurna?

### IMAGINARIJUS

Nije vjerovala u sebe, zato je uvijek tražila potvrdu u

drugima. A najviše od svega se bojala ostati sama.

### HILDA

A onda se jednog dana to i dogodilo. Svi njeni

prijatelji su otišli, jer nisu više mogli podnositi njena

ismijavanja. I Miranda je ostala sama samcata.

### SVESTRAN

U nepoznatoj zemlji bez igdje ikoga. Ogledavala se oko sebe. Dozivala svoje prijatelje, ali nije bilo nikoga.

### IMAGINARIJUS

I ona se Miranda naljutila. Jako se naljutila. Viknula je:

### HILDA

Ne treba mi nitko. Ne treba mi ljubav. Ne trebaju mi prijatelji. Ostat ću ovdje zauvijek i pretvorit ću se u kip.

### SVESTRAN

Jer kipovi ništa ne osjećaju. Tako je Miranda mislila.

### IMAGINARIJUS

Ali prevarila se. Iako je bila pretvorena u kip u njoj je

još uvijek kucalo srce djevojčice.

### HILDA

Srce koje je bilo jako usamljeno, srce koje je žalilo za svojim prijateljima i svim onim danima koje su proveli skupa. Poželjela ih je dozvati, viknuti da joj je žao. Jer njoj je uistinu bilo žao zbog svega.

### SVESTRAN

Ali budući da je bila od kamena, nije se mogla

pomaknuti.

*Osvijetli se Mirandin kip. Ivica i Roko tek sada shvate da je to ona.*

### IVICA

Miranda!

### ROKO

Miranda, to si ti!

*ivica i Roko pohrle prema Mirandi. Hvataju njene skamenjene ruke.*

### IVICA

To smo mi, Roko i Ivica. Zar nas ne prepoznaješ?

*Niz Mirandino lice krenu suze.*

### ROKO

Ona plače!

### IVICA

Nemoj plakati, molim te. (*okrene se prema ostalima*) Profesore, pomozite joj!

### IMAGINARIJUS

Samo vi možete pomoći Mirandi.

### ROKO

Kako?

### HILDA

Tako da joj oprostite.

### IVICA

Ja joj jesam oprostio. Sve sam joj oprostio.

### ROKO

I ja. Voliš se praviti važna, to je istina, ali ti si zapravo jako dobra. Kad sam bio bolestan pomagala si mi napisati zadaću. Sjećaš se?

### IVICA

A mene si jednom branila kad su me veliki dečki u školi napali.

### ROKO

Zato što smo nas troje prijatelji, pravi prijatelji.

### IMAGINARIJUS

Miranda ima dobro srce i ta dobrota će pobijediti, samo ako vjerujete u nju. Jer dobrota…dobrota je zapravo čarolija.

### IVICA

Ja vjerujem u čaroliju.

### ROKO

I ja vjerujem u čaroliju. I u bajke vjerujem.

### IVICA

Stvarno?

### ROKO

Da. Samo sam pretvarao da ne vjerujem u njih. Ali vjerujem. Svim srcem vjerujem.

### HILDA

A vi, djeco? Vjerujete li vi?

### IMAGINARIJUS

Ako vjerujete onda zaplješćite. Da čujemo koliko

vjerujete?

*Djeca u publici zaplješću. Miranda se iz kamenog kipa ponovno pretvori u djevojčicu. Roko i Ivica je*

*zagrle. Profesor se smješka gledajući ih.*

### SVESTRAN

Miranda je spašena, dobrota je pobijedila.

### IVICA

Profesore Imaginarijus? Nećete se ljutiti ako vas nešto pitam? Bilo nam je lijepo u Maštaluziji, stvarno je, ali bi li sada mogli ići kući?

### IMAGINARIJUS

Naravno da možete. Pa vi možete sve što želite.

Pogledajte tamo.

*Roko, Ivica i Miranda se okrenu i ugledaju ormar.*

### ROKO

To je ormar! To su vrata za povratak

### IVICA

Do viđenja, profesore. I hvala vam.

### MIRANDA

Do viđenja, Hilda.

### IVICA

Do viđenja, Svestrane.

*Ivica, Roko i Miranda krenu.*

### SVESTRAN

Hej, mali, Ivice….Da nisi možda nešto zaboravio?

*Ivica se okrene i ugleda kako Svestran u rukama drži Veliku knjigu bajki. Zaleti se prema Svestranom i zagrli ga. Svestran ga pomiluje po glavi i nasmiješi mu se.*

*Ivica, Roko i Miranda krenu u ormar, okrenu se još jednom i mašu Svestranom, Hildi i Imaginarijusu. I oni mašu njima. Mrak.*

# DIO

### NATPIS NA PROJEKTORU: 20 GODINA KASNIJE

**LABORATORIJ PROFESORA IMAGINARIJUSA**

*Kao i u prvoj sceni profesor Imaginarijus mućka neku tekućinu u posudama fluorescentnih boja. Dolazi*

*Hilda.*

### HILDA

Profesore? Je li gotov moj eliksirčić?

### IMAGINARIJUS

Opet ti o eliksiru!

### HILDA

Pa naravno. Obećao si mi ga još prije 20 godina. Znaš

li koliko sam ja sad stara?

### IMAGINARIJUS

Dame se ne pita za godine.

### HILDA

2052! Imam ovdje dvije borice. Pogle!

### IMAGINARIJUS

Ništa ja to ne vidim.

### HILDA

Naravno da ne vidiš kad si ćorav, imaš 400 godina više

od mene.

### IMAGINARIJUS

Jesi li vidjela Svetranog? Trebao mi je donijeti

izvješće!

*Ulijeće Svestran. Profesor se opet prepadne i hvata se za srce.*

### SVESTRAN

Profesore!

### IMAGINARIJUS

Ti ćeš me jednom dokrajčiti, Svestrane.

### SVESTRAN

Nećete vjerovati kakve vam vijesti sa terena donosim.

### IMAGINARIJUS

Situacija s maštom se popravila?

### SVESTRAN

I te kako, profesore! Djeca su ponovno zavoljela bajke. I ne samo ona. I mame, tate, djedovi i bake ih također obožavaju. Poskrivečki ih čitaju.

### IMAGINARIJUS

Šališ se?

### SVESTRAN

Ne. Al to nije sve. Nećete vjerovati kad vam ovo

ispričam. Sjećate se one dječice koju su bili tu kod nas Maštaluziji prije dvadeset godina? Mirande, Roka i Ivice?

### IMAGINARIJUS

Kako ih se ne bih sjećao?

### SVESTRAN

E pa danas upravo u gradskoj knjižnici…Joj, ovo je

nemoguće izgovoriti.

### IMAGINARIJUS

Izgovaraj, Svestrane!

### SVESTRAN

Danas je u gradskoj knjižnici naš mali Ivica imao

promociju knjige.

### IMAGINARIJUS

Promociju knjige?

*Svestran kimne.*

### SVESTRAN

I to ne bilo kakve, već knjige bajki. Nazvao ju je “Bajke iz Maštaluzije“

### IMAGINARIJUS

Moram to vidjeti!

*Imaginarijus ponovno izvadi iz džepa nekakav prah i pospe ga ispred platna, nastane mala dimna*

*reakcija i na projekcijskom platnu se prikažu siluete Ive, Roka i Mirande. Oni su sada odrasli, u ozbiljnijoj odjeći. Ivica se potpisuje u primjerke svoje knjige i pruža ih Roku i Mirandi. Roko ga tapša po ramenu, a Miranda ga zagrli. Ivica se sretno smješka.*

### IMAGINARIJUS

Ne mogu vjerovati. Pazi ti našeg malog Ivice!

### SVESTRAN

Nema više straha za Maštaluziju. Je li tako, profesore?

### IMAGINARIJUS

Naravno da ne. Dok postoje ovakva djeca, čarolija je

zagarantirana.

Kako je to divno!

*Svestran poljubi profesora u obraz.*

### SVESTRAN

**IMAGINARIJUS**

Što me bališ?

### SVESTRAN

Pa sretan sam!

*Hilda zagrli profesora i poljubi ga u drugi obraz.*

### HILDA

I ja isto.

### IMAGINARIJUS

Pa dobro, hajde. Sretan sam i ja!

*Svi se smiješe. Mrak.*

**STARA KUĆA**

*Pozornica je zamračena, vrata se uz škripu otvaraju. Ulaze Miranda, Roko i Ivica, svatko od njih nosi*

*jedan primjerak knjige- “Bajke iz Maštaluzije“ u rukama.*

### ROKO

Mislite da stari ormar još uvijek ovdje?

### MIRANDA

Sad ćemo vidjeti.

*Osvijetli se ormar u dnu pozornice. Svo troje zatečeno gledaju njega.*

### IVICA

Evo ga!

### ROKO

Ne mogu vjerovati! Vrata za Maštaluziju!

### IVICA

Hoćemo isprobat staru lozinku?

### ROKO

Tko zna hoćemo li uspjeti.

*Miranda ih obojicu primi za ruke.*

### MIRANDA

Ma to je bar lako.

### ROKO

Treba samo…

### IVICA

Maštu upotrijebiti!

*Stražnja vrata ormara se otvaraju. Miranda, Roko i Ivica se još jednom ushićeno pogledaju, a onda se zatrče kroz prolaz.*

### KRAJ